text:
Gilli Wardum verður hagstovustjóri
politikkur24-03-2017 - 14:57 - Jóanis Nielsen
Fíggjarmálaráðið hevur sett Gilla Wardum sum nýggjan stjóra á Hagstovu Føroya.
Gilli hevur drúgvar royndir innan hagfrøði. Seinastu mongu árini hevur hann millum annað ment og viðlíkahildið búskaparmyndilin fyri Føroyar. Hann hevur starvast sum ráðgevi innan strategiska ráðlegging og greiningar í Danmark. Frá 2003 til 2013 arbeiddi hann í Landsbanka Føroya. Síðani starvaðist hann á Hagstovu Føroya frá 2013 til 2016. Og frá 2017 hevur hann aftur starvast í endurstovnaða Landsbanka Føroya.
Gilli er útbúgvin búskaparfrøðingur og hevur harumframt tikið leiðsluútbúgving.
Gilli er 46 ára gamal og ættaður úr Hoyvík. Hann byrjar væntandi í starvinum í maj mánað.


c: text/html

text:
Ikki rætt, at 13 stórir russiskir trolarar liggja so tætt Føroya Banka
vinna11-04-2017 - 17:02 - Jóanis Nielsen
Havstovan bar í dag tey tíðindi -
Havstovan: Er Føroya Banki við at koma fyri seg aftur
Hjaltur Poulsen hevði hesa viðmerking til áðurnevndu grein:
Hattar eru góð tíðindir, men ikki óvantað, eg haldi ikki at tað er rætt, at 13 stórir russarar liggja tætt uppat Førðoya banka og fiska svartkjaft, soleiðis hava teir tova í 14 dagar, besta føðin hja toskinum suðuri a bankanum er svartkjaftur, tað kan vera tað hevur ongan tídning,

robotstxt: allowed

filter: keep


text:
Føroysk hagtøl um heilivágsnýtsluna
Føroysk hagtøl um heilivágsnýtslu
Landsapotekarin savnar saman, skipar og framleiðir føroysk heilivágsnýtslutøl.
Landsapotekarin letur regluliga hagtalstilfar til Hagstovu Føroya og eru tey at finna á heimasíðuni hjá Hagstovuni, sí
http://www.hagstova.fo/fo/hagtalsgrunnur/livikor/apotekini
Føroyar eru við í norðurlendskum samstarvi (Nomesko), har hagtøl um heilivágsnýtsluna verða savnað og samanborin landanna millum.
Hesi hagtøl eru at finna á felags heimasíðu hjá NOMESCO og NOSOSCO.
Sí http://nowbase.org - Vel Publications
Nýggjastu Hagtøl eru at finna í Bóklingi "Healt Statistics for the Nordic Countries 2017 (PDF)"
Eldri Bóklingar eru at finna undir Healt Statistics – Older versions
Eru upplýsingarnir á heimasíðuni ikki nøktandi, kann nágreiniligur fyrispurningur sendast okkum.
Vit gera eina meting av kostnaðinum at gera hagtølini, og senda tær prísmetingina til góðkenningar.
Fyrispurningar um heilivágshagtøl í Føroyum kunnu stílast til Landsapotekaran, á teldupostadressu: landsapotekarin@apotek.fo


text:
Venceslaus Ulricus Hammershaimb
Venceslaus Ulricus Hammershaimb (25. mars 1819 í Sandavági - 9. apríl 1909 í Keypmannahavn) var ein føroyskur prestur, politikari og málfrøðingur. Hann er kendur sum faðirin at skriftmáli føroyinga. Foreldur hansara vóru Jørgen Frantz Hammershaimb og Armgarð Maria Egholm. Hann gav í 1854 fyrstu føroysku mállæruna út og gjørdi ta nýggju rættskrivingina. Í 1855 varð hann innsettur sum prestur í Kvívík. Í 1862 gjørdist hann prestur á Nesi í Eysturoy, og próstur frá 1867. Her læt hann í 1863 nýggjan prestagarð byggja, sum konan hevði teknað. Hann sat á løgtingi trý skeið. Síðan flutti hann í 1878 við konuni til Danmarkar at búgva. Í Sandavági varð minnisvarði reistur í 1919, V.U. Hammershaimb til heiðurs.
Hammershaimb eigur stóra æru fyri, at føroyingar varðveittu skriftmálið. Tað var hann, sum gav føroyska málinum bókstavin Ð. Við íblástri frá vinmanni sínum, Jóni Sigurðssyni, professara og málfrøðingi úr Íslandi, kom hann við hugskotinum um etymologiska stavsetingarháttin, har vit fara aftur til frummálið, heldur enn at skriva málið soleiðis sum tað verður framborið.
Hammershaimbsættin er gomul í Føroyum. Fyrstur í Føroyum av hesi ætt var langabbi V.U. Hammershaimb, Jørgen Frants de Hammershaimb, sum varð føddur í Keypmannahavn 31. oktober í 1688. Hann starvaðist hjá Gablunum og kom soleiðis til Føroya at vera fúti í 1723. Hann giftist sama ár við danskari konu, tey fingu tvey børn.
Konan doyði tíðliga, og tá giftist Jørgen Frants de Hammershaimb uppaftur við Elisabeth Christine Samuelsdatter, dóttir Samuel Pedersen Lamhauge, løgmann, í Nýggjustovu í Havn. Tey fingu 13 børn – og eitt teirra var V. U. Hammershaimb, sum eisini var fúti. Hann fekk sonin Jørgen Frantz Hammershaimb, sum var Føroya síðsti løgmaður, áðrenn Løgtingið varð niðurlagt í 1816. Jørgen Frants giftist eisini í Nýggjustovu í Havn, eins og abbin, við Armgard Mariu Egholm, og fingu tey bæði sonin Venceslaus Ulricus Hammershaimb og dóttrina Marie Louise Hammershaimb, sum var ógift.[1]
Føroyska tíðarritið Vencil, sum er komið út tvær ferðir um árið síðan 2006, er uppkallað eftir Vencil Ulricus Hammershaimb.[2]
Útgivið[rætta | rætta wikitekst]
- 1848 - Meddelelser fra en Rejse paa Færøerne 1847 — 48
- 1848 - Óluvu kvæði med Melodi optegnet af H. Rung
- 1848 - Færøiske kvæder henhørende til Hervarar Saga
- 1850 - »Færøiske folkesagn» (16 í tali), »Færøske ordsprog« (527 í tali), »Færøske talemaader« (78 orðafelli) og »Færøske skikke og lege« (7 dømi).[3]
- 1850 - »Barneviser og Ramser« (15 í tali)
- 1850 - »Færøske Gaader« (72 í tali)
- 1850 - »Færøske Folkesagn« (6 í tali).
- 1852 - Færøske Kvæder, København; 2. útgáva, Føroyar 1969
- 1891 - Færøsk Anthologi I. Tekst samt historisk og grammatisk Indledning, København; 2. útgáva, Tórshavn 1969
Keldur[rætta | rætta wikitekst]
- ↑ Eirikur Lindenskov, Sosialurin, 8. apríl 2009
- ↑ Vencil.wordpress.com Hvar er rák? - Ummæli í Dimmalætting/Skáanum 27. oktober 2006. Kinna Poulsen hevur skrivað.
- ↑ Snar.fo


text:
NÝGGJÁRSRØÐA
Tala, sum Símun Absalonsen helt á nýggjársveitsluni í Ebenezer 30.12.2017:
Eitt sakleyst nýggjársminni frá barnaárunum rekur fram fyri meg hesar dagar.
Ein maður í okkara grannalagi átti ein sera fittan hund, sum øll børn hildu nógv av.
Men eigarin fortaldi mær ein dagin, at hundurin hevði tað ikki gott tá ið nýggjárið nærkaðist og serliga ringt var tað nýggjársaftan. Tá í tíðini
varð nógv fýrverk selt sum bresti. Hetta slagið av fýrverkið varð seinni bannað við lóg.
Eigarin gav hundinum heiluvág ella okkurt líknandi.
Eigarin fortaldi mær eisini, at hundur hansara hoyrir betur enn menniskju og hoyrir helst ljóð øðrvísi og at hann hoyrir ymiskt sum vit menniskju als ikki hoyra.
Hetta helt eg vera áhugavert og hugsaði mangan um tað seinni. Eg hugsaði: Eri eg partvíst føddur deyvur? Svarið er JA.
Seinni lærdi mann í alisfrøði hvat ljóð er og hvussu vit varnast tað. Og vit fingu at vita at meginparturin av tí ljóði sum er rundanum okkum hoyra vit menniskjur ikki. Tað er bert ljóð innanfyri ein ávísan frekvens at vit hoyra.
Tað sum vit ikki hoyra liggur uttanfyri. Og harav kemur kenda orðið ULTRA, sum merkir hinumegin ella longur.
Men tað finnast djór, sum hoyra tað sum liggur uttanfyri okkara evni at hoyra.
Tá mann so seinni lærdi um ljós, sum annars er nakað heilt annað enn ljóð, so var støðan meinlík.
Menniskjans eyga varnast bert tað ljós har strálingin er innanfyri ávísar bylgjulongdir.
Her er eisini talan um nakað sum er ultra, uttanfyri, og eisini her eru ávís djór frammanfyri menniskjað.
Vit kunnu staðfesta, at okkara sansir eru avmarkaðir tá ið tað kemur til tann fysiska heimin.
Og skal eg loyva mær at nevna onkran annan sans: T.d. evnini at lukta. Vit hugsa t.d. um eina ísbjørn, sum kann lukta ella tevja ein kóp sum er meira enn 1 km burtur. Ja, tá sita vit kanska við eini kenslu av at vit eru fødd uttan luktisans. Her er nógv ULTRA.
Vit eru sera avmarkað tá ið tað kemur til at skilja ella sansa tann fysiska heimin.
Og her hóskar sera væl at nevna eitt orð, sum Jesus í eini samrøðu segði við ein av teim stóru jødisku teologunum: - Trúgva tit ikki, táið eg tali við tykkum um tað, sum hoyrir jørðini til, hvussu skulu tit tá trúgva um Eg tali við tykkum um hitt himmalska!
Tann andaligi heimurin er jú ULTRA (hinumegin ella uttanfyri) allur sum hann er. Og tí eru tað mong, serliga í Vesturheiminum, sum siga, at alt tosa um ein andaligan heim er bert ein illusión og ævintýr. Ein narrisutta, sum menniskjað hevur uppfunnið, fyri at søkja sær falska troyst.
Men tað eru nógvir vitnisburðir, ella ábendingar í tí sjónliga heiminum sum peika á, at tað er ein heimur uttanfyri.
Ein av mongum søgunum um Sherlock Holmes og lærusvein hansara Watson, er, at teir vóru einaferð á eini campingferð saman. Teir løgdu seg at sova í teltinum og nakrar tímar seinni vaknaði Holmes. Tað ver nátt og myrkur. Hann vakti vinnmannin og segði við hann: "Lat eyguni upp og sig mær hvat tú sært."
- "Eg síggi milliónir omaná milliónir av stjørnum," var svarið.
"Sigur tað tær nakað?" Spurdi Holmes.
"Ja," segði Watson - "Astronomiskt sigur tað mær, at tað eru millionir av galaksum og helst milliardir av planetum.
Horologiskt meti eg at klokkan er umleið eitt korter yvir trý um náttina.
Teologiskt síggi eg at Gud er stórur og at vit eru evarska smá.
Og metereologiskt haldi eg meg kunna meta, at tað verður gott verður í morgin."
- "Men hvat sært tú?" spyr Watson?
- "Eg havi ikki nógv skil fyri tí tú tosar um, men tað einasta eg síggi beint nú, er, at meðan vit báðir hava sovið, hevur onkur stolið teltið hjá okkum."
Tað er sera ymiskt hvussu vit observera og behandla tey indtrykk vit fáa frá tí sjónliga heiminum.
Bíblian sigur okkum, at tann sjónligi heimurin hevur sín uppruna í tí andaliga heiminum og at tann sjónligi heimurin er avmarkaður og forgongiligur. Men tann ósjónligi heimurin er ævigur. Í Kol. 1.15 stendur: "Kristus er mynd Guds hins ósjónliga og hin frumborni als skapnings. Tí í Honum varð alt skapt, tað í Himli tað á jørð, hitt sjónliga og hitt ósjonliga – veri tað nú hásæti, harradømi, tignir ella vald – alt er skapt við Honum og til Hansara."
Guds orð tosar um sambandið millum tann fysiska og tann andaliga heimin, ikki skilnaðin. Franski filosoffurin Simone Weil segði: "Annahvørt síggja vit støvið á vindeyganum ella síggja vit útsýnið hinumegin vindeygað. Vindeygað í sjálvum sær síggja vit ikki."
Hyggja vit at Jesusi so síggja vit at tann sjónligi heimurin og heimurin hinumegin vóru sum tveir paralellir vegir. Hann hevði fult yvirblikk yvir báðar og tosaði um báðar sum tað var tað mest nátturliga at tosa um. Her var eingin mystikkur. Men fyri lærisveinarnar var tað ikki altíð líka lætt at skilja.
Í húsi Faðirs míns eru nógvir bústaðir .....
Filip segði við Hann: "Harra vís okkum Faðirin og tað er okkum nóg mikið...."
Jesus segði: - "Tann, ið hevur sæð Meg hevur sæð Faðirin..."
Nei, tað tyktist ikki at vera lætt at skilja.
Men ein sannroynd er tað, at skaparin, sum hevur skapt alheimin, og sum býr í einum fyri menniskjanum óatkomiligum ljósi, sum livir í eini fyri okkum ULTRA verð bleiv, tá tíðin var komin, ein partur av mannaættini. Hann bleiv menniskjasonur.
Einaferð funnust tað fólkasløg í Miðalhavinum ið kallaðu Gibraltarsundið fyri NON PLUS ULTRA. Tað merkir at tað er einki hinumegin. Hesi orð vóru eisini ætlað sum ein ávaring til sjomenn, um ikki at fara út úr Miðalhavinum út í tað víða Atlantshav, tí tað var kortini einki hinumegin. Tá Columbus seinni fann Amerika fingu spaniólar sær hesi orð í skjaldramerkið PLUS ULTRA. Teir høvdur tikið NON burtur. Nú vistu teir, at tað er nakað hinimegin. Teir høvdu sjálvir verið har.
Tað er ein sum hevur verið báðumegin. KRISTUS! Esaias segði um Messias øldir undan føðing Krists: "Hann skal ikki træta og ikki rópa og eingin skal hoyra mál hansara á gøtunum."
Á ein hátt tyktist hann vanligur, men kortini skilti hann seg fullkomiliga burturúr.
Hóast hann varð opinberaður fyri mannaættini so bleiv hann kortini av fjøldini verandi ULTRA - uttanfyri - tí tey valdu at vera verandi blind andaliga.
Óteljandi frásagnir og myndatalur eru mangan frambornar bæði í skrivt og talu fyri at lýsa tað gátuføra – inkarnatiónin – tá guds sonur bleiv menniskjasonur. Eg loyvi mær at brúka eina mynd fyri at lýsa hetta undrið:
Kenda amerikanska tíðarritið Washington Post hevði einferð fingið ein heimskendan violinspælara at spæla á eini metrostøð í amerikanska høvuðsstaðnum. Hetta var eitt eksperiment. Mann vildi kanna hvussu nógv mundu reagera uppá violinspæl í heimsklassa á eini vanligari jarnbreytastøð. Tað er ikki óvanligt at tónleikarar standa á gongugøtum, torgum ella øðrum støðum í stórbýum og spæla alment. So kunnu fólk sum ganga framvið geva teimum nøkur oyru um tey virðismeta tónleikin. Men ofta verða slíkir tónleikarar uppfataðir sum reinir amatørar.
Tann 12.01.2007 kl 7.51 stillaði ein ungur tónleikari seg við ein vegg á metro støðini í Washington. Hann var í cowboybuksum, eini T shirt og á høvdinum hevði hann ein kepp við logo hjá einum lokalum ítróttarfelag. Hann opnaði ein kassa og harí lá ein violin. Hann tók violinina og stillaði tóma kassan fram so fólk, ið gingu framvið, kundi legga nøkur oyru í, um tey virdu hansara violinspæl.
So byrjaði hann at spæla og spældi í 43 min. Hann spældi 6 kend klassisk stykkir. Hesar minuttir gingu 1097 fólk framvið. Onkur setti ferðina niður og hugdi at spælimanninum. Men av hesum 1097 vóru tað bert 7 ið steðgaðu longur enn 60 sekund. Og av hesum 7 var tað bert ein ið kendi violinspælaran. Maðurin í cowboybuksum og t-shirt var Joshua Bell, ein av heimsins kendastu violinspælarum. Tríggjar dagar frammanundan hevði hann fylt The symphony Hall, har ein bílig billett kostaði 100 dollarar. Joshua Bell byrjaði sum 4 ára gamal at spæla violin, og hann er so nógv umbiðin, at tann ið bileggur hann má rokna við at gjalda 1000 dollarar um minuttin. Men henda dagin á metro støðini var tað bert onkur ið tveitti onkran mynt í violinkassan.
Tað var ikki violinin ið hevði feilin. Hann spældi á eina sonevnda Stradivarius violin, ið hevði eitt marknaðarvirði uppá 3.5 mio dollarar. Stykkini hann spældi vóru útvald, m.a. av Johan S. Bach.
Men nærum ongin legði merki til Joshua Bell. Ongin væntar nakað stórt á eini metro støð. Øðrumegin violinspælaran stendur ein automastisk skógvabust. Hinumegin er ein kiosk, har fólk kunnu keypa bløð, sigarettir og lottoseðlar. Og hetta er ein arbeiðsdagur. Fólk hava skund. Hvør leggur merki til tónleik í heimsklassa á slíkum stað. Fáur.
Men ein steðgaði upp – ein ung kvinna ið hevði verið í Kongressbygninginum og hoyrt Joshua Bell - “It was fantastic...”, segði hon við Bell.
Fleiri milliónir hava sæð brotið sum liggur á youtube.
Í Kongressbygninginum hevði hon hoyrt hann. Har situr maktin. Tað er har tær stóru avgerðirnar verða tiknar og tær politisku linjurnar verða stungnar út.
Men myndin av violinspælaranum er ein veik mynd av komu Kristusar inn í henda heim. Tann stóra gráa fjøldin helt fram, sum um einki var hent. Valdsharrarnir løgdu heldur ikki merki til nakað óvanligt uttan Heródes kongur, ið vildi drepa barnið.
Jóhannes evangelistur sigur: - "Hann var í heiminum og heimurin er vorðin til við honum, men heimurin kendi hann ikki. Hann kom til síni egnu, men hansara egnu tóku ikki ímóti honum."
Hyggja vit at teimum stóru politisku linjunum í samband við komu Messiasar so tykist tað sum at evangeliini kundu verið skrivað við einum færra av speisemi. Kaga vit í gamlar jødiskar skriftir so er ikki so lítið sum verður sagt um norðara landslut ísraelsmanna – Galilea - har Jesus vaks upp og virkaði. Men samanbera vit jødisku søgukeldurnar við evangeliini, so varnast vit skjott, at tað, sum verðsliga søgan metir stórt, er ikki so hátt í metum í evangeliinum og umvent.
Jødisku skriftirnar í Talmud nevna heilar 63 býir í Galilea. Men Nasaret er als ikki nevndur. Bert 10 km frá Nazaret lá býurin Sepforis. Tað eru fá í dag sum yvirhøvur kennast við hetta navnið. Men Sepforis var kendasti býurin í Galilea á samtíð Jesuar. Býrurin varð nevndur “vakuleikin” ella “perlan í Galilea”. Býurin hevði prominadir, eitt forum, eitt slott, nógv hús bygd úr marmor. Eitt víðagitið teatur við plássi til 4500 áskoðarar. Men hóast býurin hevði eitt blómandi mentunarlív á samtíð jesusar, so er hann ikki nevndur í evangeliinum eina einastu ferð.
Framvið Galileavatninum lógu nógv størri og smærri búpláss. Tann kendasti av teimum var býurin Tiberias, sum bar navn eftir rómverska keisaran Tiberius. Og í hesum býi hildu politisku leiðararnir stundum til. Men vit lesa ongastaðni í evangeliinum at Jesus nakrantíð steig ein fót inn í henda bý.
Háborgir fyri mentan, politik og megi var ikki nakað ið dróg kong konganna.
Men tað funnust smærri búpláss framvið vatninum sum t.d. Betsaida og Kapernaum. Tey fylla nógv í evangeliinum.
Um eg skuldi gjørt eina varliga samanbering við okkara egna land, so lat okkum ímynda okkum, at ein fremmandur kom til Føroya og dvaldi her eina tíð fyri síðani at skriva eina frásøgn um land okkara.
Ímynda tær so, at í hesi frásøgn bleiv búplássið Tórshavn ongantið nevnt, heldur ikki Klaksvík ella Skálafjørðurin. Men ístaðin fyri hevur høvundurin hevur valt at gera nógv burturúr Tjørnuvík og Hattarvík.
Tá vildu vit av góðum grundum sagt, at sum upplýsingartilfar um Føroyar, so manglar henda frásøgnin fullkomiliga proportiónir.
Og júst soleiðis er tað við søguni um Jesus. Tað stendur á ongan hátt mát við søguligar proportiónir. Men evangeliini eru ikki ein lærubók í geografi ella søgu. Men tey eru innblást og skrivað útfrá guddómiligum proportiónum. Tey eru skrivað fyri at tú skalt trúgva Jesus Kristus er sonur Guds, sum kom inn í henda heim at geva lív sítt fyri teg og fyri at tú við at trúgva skalt hava ævigt lív í navni Hansara.
Deyði og uppreisn Jesusar er hjartað og sálin í kristnu trúnni. Uttan uppreisnina er als eingin vón.
Uppreisnin Jesusar verður ikki góðkend søguliga, av tí at ein fyritreyt fyri undrinum er, at náttúrulógirnar verða settar til viks. Tí hevur uppreisnin ikki skrivað seg inn í verðsligar søgubøkur. Danin Poul Madsen sáli, lýsti hetta einaferð soleiðis: "Jesu Kristi opstandelse er ikke en begivenhed i historien. Men det er en historisk begivenhed."
GOTT NÝGGJÁR


text:
Bookingskipan kan hjálpa tær at koyra tít virksemi. Hvat enn slag at útleigan tú hevur tørv á so er bookingskipan tað rætta amboði til tín.
Tú sparur tíð og pening við at læta tínir kundar booka-online.
Hølir
Ein kundi kan booka hálvan dag.
Litir vísa hvat er ledigt og hvat er upptikið.
Kundin sær ein kalendara sum hann so kan bliða fram og aftur í fyri at finna eina lediga tíð.
Kundin sær prísin beinavegin sum tað kemur at kosta at booka við avgjøldum
Bookingskipan er responsive hetta merkir at ein kundi kan booka á eini mobil eind.
Sum útleigari kanst tú velja at hava eitt ella fleiri hotel.
Eitt ella fleiri rúm við ýmiskum prísum.
Útleigarin kan velja um hann vil hava eini teldupost boð tá onkur hevur booka.
Kundin fær eisini eini boð um booking, avbestilling ella broytingar umvegin teldupost.
Tú kan velja sum útleigari um tú vilt góðkenna eina booking ella vilt strika ella rætta hana.
Tú kan velja sum útleigari um kundin skal kunna gjalda online viða gjaldskortið ella tú heldur vil senda kundanum eina rokning.


text:
Tíðindi
6. november 2017
Hallfríð Hammer í Hjøllum, lærari, skrivaði í fjør ritgerð á Námsvísindadeildini um tilflytarar í føroyska fólkaskúlanum, har føroyskt er annaðmál. Hon gjørdist liðug sum lærari í fjørsummar og starvast í Tofta skúla. Í ritgerð síni kannaði hon nærri, hvussu føroysklærugreinin kann stuðla fremmandamæltum næmingum at ogna sær føroyskt, málsliga, fakliga, sosialt og mentanarliga. Í sambandi við ritgerðina gjørdi hon eina spurnakanning millum lærarar; 25 lærarar tóku lut í kanningini. 44 prosent teirra hava undirvíst í meiri enn 20 ár, og allir hava undirvíst næmingum við øðrum etniskum uppruna enn føroyskum. Spurdir, hvussu næmingarnir eru fyri í føroyskum, siga 12 prosent, at teir eru væl fyri, 48 prosent siga, at teir eru hampiliga fyri og 40 prosent siga, at teir eru illa fyri.
Flestu lærararnir ella 60 prosent siga seg brúka eitt blandað mál; eitt blandað mál kann vera eitt mál, sum er blandað við eitt sindur av hvørjum, eisini rørslum, kropsmáli og myndum; 36 prosent tosa føroyskt, meðan bara 4 prosent tosa enskt. Somu tøl gera seg galdandi, tá ið lærararnir verða spurdir, hvat mál teir tosa, meðan teir undirvísa í flokkinum.
At tað er ein avbjóðing at undirvísa næmingum, hvørs móðurmál er annað er føroyskt, kemur týðiliga fram í kanningini; ikki minni enn 60 prosent siga, at tað er avbjóðandi at hugfanga næmingarnar. Ein sigur, at tað er sera torført, um næmingarnir eru eldri; ein annar sigur, at viðkomandi ger sær ómak at tosa týðiligt og ikki at brúka ov nógv orð í senn, og ein annar, at viðkomandi tosar føroyskt og týðir tað síðan til enskt ella danskt.
Spurdir um undirvísingarhættir, siga lærararnir, at tað er gott at skifta ímillum ymsar hættir. Tað er gott, um næmingurin fær ein til ein-undirvísing í eina tíð, floksundirvísing og føroysku málspølini eru gull verd, og tað er gott at hava bólkaarbeiði í smáum bólkum, sum krevur at næmingarnir samstarva.
Av teimum 25 lærarunum, sum taka lut í kanningini, siga 6, at teirra skúli hevur eina yvirskipaða ætlan fyri næmingar av øðrum etniskum uppruna enn føroyskum. Ein lærari sigur, at næmingarnir fáa eykatímar í føroyskum, og at skúlin eggjar teimum at lesa og tosa so nógv føroyskt, sum til ber. Floksfelagarnir verða eggjaðir til at taka næmingarnar við øðrum etniskum uppruna við til tiltøk eftir skúlatíð, og at hjálpa teimum so væl, sum gjørligt.
Gott og væl helvtin av lærarunum siga, at samstarvið millum skúlan og heimið er hampiligt, 44 prosent siga at tað er gott, og 4 prosent siga, at tað er vánaligt. Avbjóðingarnar eru, at mammurnar hava annað mál enn føroyskt sum móðurmál og tí er ringt at samskifta. Tað kemur fyri, at barnið er tulkur fyri foreldrini, og tað er óheppið, vísir lærari á. Mentanarmunir og vánaligt samskifti gera, at tað verða nógvar misskiljingar.
Hóast avbjóðingin er, at børnini við øðrum etniskum uppruna skulu læra føroyskt, so eggja flestu lærarar - ella 64 prosent - foreldrunum til at tosa móðurmálið heima; hetta gera teir, tí móðurmálið er grundarlagið. Sum ein sigur, so hevur móðurmálið so stóran týdning fyri øll mennsikju. Er pápin føroyingur og mamman útlendsk, eigur pápin at tosa føroyskt og mamman sítt móðurmál, so væl sum tað ber til.
Enn er einki undirvísingartilfar framleitt til yngri børn, hvørs móðurmál er annað enn føroyskt; avleiðingarnar av tí eru eitt nú, at lærarar í stóran mun mugu gera undirvísingartilfar sjálvir, ella finna tilfar, sum teir meta er hóskandi. Hallfríð H. í Hjøllum, lærari, skrivaði í fjør ritgerð á Námsvísindadeildini um tilflytarar í fólkaskúlanum, har føroyskt er annaðmálið. Í sambandi við ritgerðina gjørdi hon kanning millum lærarar, sum undirvísa næmingum við øðrum etniskum uppruna.
- At lærarar sjálvir mugu gera tilfar, krevur nógva orku og tíð, og sum ein nevnir í kanningini, so krevur tað eisini eldsálir, sigur Hallfríð H. í Hjøllum.
Í spurnakanningini kemur fram, at lærarar brúka eitt blandað mál, tá ið teir tosa við flokkin; tað gera teir, tí nógvir næmingar eru illa fyri at samskifta á føroyskum.
- Mín varhugi er, at lærarar fyrst tosa og greiða frá á føroyskum um somu tíð sum teir royna at avlesa, um fremmandamælti næmingin skilur tað, ið sagt verður ella ikki. Skilur næmingurin ikki, má annað mál takast í brúk. Tað er tó ikki vist, at allir føroysklærarar megna at greiða frá, eitt nú, føroyskari mállæru á enskum. Er tað ein næmingur í yngru flokkunum, er tað ikki vist, at floksfelagarnir megna at samskifta á øðrum máli enn føroyskum. Tað eru heldur ikki allir fremmandamæltir næmingar, ið hava kunnleika til enskt; summir duga bara móðurmálið; tá mást tú samskifta á annan hátt, t.d. við myndum og rørslum.
Lesið grein í Skúlablað nr 5 um evnið.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sorl í Fløtugerði
1. deild menn29-04-2017 - Jónfinn Petursson
Menn 1. deild, 6. umfar: ÍF – HB 1-13
Okkara næstu menn vóru á vijtan í Fuglafirði í dag. Hóast vertirnir komu framum, settu vit ÍF til viks í seinna hálvleiki og vunnu at enda trivaligasta stórsigurin í longri tíð.
Pól Magnus Petersen legði vertirnar framum longu tá seks minuttir vóru leiktir. Tá lítið korter var spælt javnaði Jákup Pauli Breckmann og løtu seinni legði Heri H. Mohr okkum framum.
Í seinna hálvleiki skrædlaði tað rættiliga hjá verturnum og megnaðu vit at skjóta ikki færri enn ellivu mál hendan hálvleikin.
Rói av Fløtum gjørdi eitt gott hál og skoraði fimm ferðir. Andrew av Fløtum vær tvær ferðir á rætta staðnum meðan Heri H. Morh, Hans Jákup Annfinsson og Hjalti K. Djurhuus skutu hvør sítt mál í seinna hálvleiki.
Helst er ikki meira at siga um henda dystin, men gleðiligt er, at okkara menn nú í tveimum dystum nú samanlagt hava vunnið 19-2 móti ÍF og Suðuroyarliðnum.
Flott klárað og hjartaliga til lukku við flotta avrikinum.
Koyr á, HB !!!!
HAGTØLINI
1. deild, 6. umfar: leygardagin 29. apríl 2017 kl. 11.00 í Fløtugerði
ÍF – HB 1-13 (1-2)
1-0 Pól Magnus Petersen 6’
1-1 Jákup Pauli Breckmann 14’
1-2 Heri H. Mohr 21’
1-3 Bertórur Thomsen 50’ (sj.)
1-4 Heri H. Mohr 54’
1-5 Hans Jákup Annfinsson 55’
1-6 Rói av Fløtum 59’
1-7 Hjalti K. Djurhuus 64’
1-8 Rói av Fløtum 67’
1-9 Andrew av Fløtum 75’
1-10 Rói av Fløtum 79’
1-11 Rói av Fløtum 84’
1-12 Rói av Fløtum 86’
1-13 Andrew av Fløtum 88’
Gult kort: Heri H. Mohr
Liðið: Mattias Lamhauge – Daniel Johansen (Tóri Rasmussen 59), Hjalti K. Djurhuus, Adrian Justinussen (Andrew av Fløtum 59), Rói av Fløtum, Heri H. Mohr, Jákup Pauli Breckmann, Hans Jákup Annfinsson, Ari Mohr Olsen (Páll Mohr Joensen 59), Símun N. Samuelsen (liðsk.) og Bárður Mittelstein
Óbrúktur eykaleikari: Tór av Skarði
Venjari: Allan Dybczak
Hjálparvenjari: Eilif Petersen
Dómari: Súni Fríði Johannensen
Hjálpardómarar: Dánjal Eli West og Emil Sørensen


text:
Kunna teg, áðrenn tú gert íløgur
Eik Ognarrøkt
Eik Ognarrøkt er ein tænasta til tín, sum vil sleppa undan at halda eyga við fíggjarmarknaðunum og undan ábyrgdini av at taka avgerð um, nær tú skalt keypa ella selja virðisbrøv.
Við at gera eina ognarrøktaravtalu letur tú røktina av tínum íløgum upp í hendurnar á serfrøðingum.
Í ognarrøktini røkta vit íløgur fyri bæði privatar og stovnsligar íleggjarar. Vit gera mest íløgur í altjóða partabrøv og evropisk lánsbrøv.
Í avtaluni um ognarrøkt verður hædd tikin fyri, hvussu váðafús/ur tú ert og býtið millum lánsbrøv og partabrøv verður hareftir. Tá vit gera íløgur fyri teg, verður hetta altíð gjørt í samsvari við avtaluna.
Tú fært regluliga uppgerð og kunning sendandi, eins og vit tosa við teg um tínar íløgur.
Ognarrøkt verður bjóðað kundum, sum ynskja at gera íløgur fyri størri upphæddir.
Áðrenn ognarrøkt kann verða veitt, skal ein ognarrøktaravtala undirskrivast. Ognarrøktaravtalan inniheldur m.a. eitt íløgustevnumið við ásetingum um, hvørjar íløgur kunnu gerast, møgulig prosentvís býti millum ymisk sløg av virðisbrøvum, avmarkingar v.m.
Kostnaðurin fyri ognarrøktina verður ásettur í ognarrøktaravtaluni.
Ognarrøktaravtalan kann uppsigast sambært uppsagnarfreist, ásett í ognarrøktaravtaluni.


text:
Tænastan til børn og ung við sálarsjúku verður styrkt munandi við nýggjum dagtilboði á Landssjúkrahúsinum. Í uppskotinum til fíggjarlóg fyri 2018 er peningur eisini til ein serlækna í barna- og ungdómspsykiatri aftrat, sum byrjar í vár.
Endamálið við dagtilboðnum er at styrkja viðgerðartilboðini til børn og ung, sum millum annað stríðast við ótta, tunglyndi og etingarólag. Eftir ætlan kann hetta eisini vera við at byrgja fyri innleggingum av børnum og ungum.
Í viðmerking sigur Sirið Stenberg, landsstýriskvinna í heilsu- og innlendismálum:
“Tað er eitt týðandi mál hjá mær og samgonguni at styrkja tilboðini til børn og ung við sálarligum avbjóðingum. Alt fleiri børn og ung hava tørv á tænastum frá psykiatriini og ávísingarnar frá kommunulækna eru meira enn tvífaldaðar seinast fimm árini.
Tí fegnist eg um stóru raðfestingarnar í uppskotinum til fíggjarlóg fyri 2018. Nýggja dagtilboðið og nýggi serlæknin fara at gera góðan mun fyri børnini og tey ungu”.
Stór menning hevur verið á psykiatriska økinum seinnu árini og tilboðini til tey, ið stríðast við sálarsjúku, eru støðugt vorðin fleiri.
Eisini hevur sokallaða serlæknapuljan, sum núverandi samgonga tók stig til, gjørt stóran mun. Fyri fáum árum síðani var bara ein psykiatari í føstum starvi í Føroyum. Í vár verða tilsamans fimm. Tríggir í vaksinpsykiatriini og - sum nevnt - tveir barna- og ungdómspsykiatarar.


text:
Talan er um eitt lentikularis-skýggj (Altocumulus lenticularis) ella linsuskýggj. Lentikularis merkir linsuskýggj á látíni, og skíggið hevur tí hesi bæði nøvnini.
Tað er ikki so ofta, at hesi serligu skýggj síggjast so klárt í Føroyum, tó at tey ikki eru heilt óvanlig.
Sambært yr.no, so taka skýggini seg up, tá fitt av heitari luft samlast høgt uppi. Vindur av landi ger, at luftin fær eina aldurøslu, og á hesum ”alduryggi” kølnar heita luftin og formar linsuskýggið.
Oftast líkjast lisuskýggini, ja einari linsu. Tey eru fløt og breið, men av og á líkjast tey meira einari UFO, sum her á myndini, sum Dánjal Højgaard tók seinnapartin fríggjadagin 3. juni.
Kelda: yr.no
Wikipedia skrivar soleiðis um hesi skýggj. Lesið HER
Á niðaru myndini sæst Hóri, sonur Ebbu og Dánjal (myndamannin), við einari góðari bók undir "PH-lampu-skýggini".


text:
Stóruvøtn
Á markinum ímillum Kanada og Sambandsríki Amerika eru Stóruvøtn (á enskum: Great Lakes). Í USA og Kanada eru fimm stór fesk vøtn: Superior vatn, Michiganvatn, Huronvatn, Erievatn og Ontariovatn. Tey eru bundin saman í eina stóra skipan. Haðani rennur St. Lawrenceá gjøgnum Kanada út í Atlantshav. Hesi vøtn rúma um fimtingin av øllum vatni í heiminum. Bara Michiganvatn, vinstrumegin, er sunnan fyri markið. Ímillum vøtnini eru grivnar siglingarveitir, og samband er við St. Lawrenceá, sum rennur út í Atlantshav. Í Niagaraá, sum rennur úr Erievatni í Ontariovatn, eru hinir viðgitnu Niagarafossar. Rundan um tey stóru vøtnini og fram við ánni er nógvur ídnaður, sum dálkar vatnið. Serliga Erievatn er illa dálkað. Har eru stórir ídnaðarbýir, so sum Buffalo í New York, Cleveland í Ohio og Detroit í Michigan.


text:
Lestrartíð: 1 ár og 10 mðr.
Umsóknarfreist: 1. november
Útbúgvingarstovnur: Heilsuskúli Føroya
Útbúgvingarstaður: Hov
Heilsurøktara útbúgvingin er ein yrkisførleikagevandi miðnámsútbúgving
Í útbúgvingini sum heilsurøktari lærir tú at arbeiða við skapandi virksemi og dagligum virksemi, stuðli, umsorgan og sjúkrarøkt, har útgangsstøðið er lívssøga og tørvur. Harafturat lærir tú sjálvstøðugt at kunna meta um og útinna sjúkrarøktaruppgávur, eftirmeta uppgávurnar og virka í samsvari við heilsustøðuna og boða frá broytingum.
Dentur verður lagdur á, at heilsurøktarin fær royndir at arbeiða heilsufremjandi og sjúkufyribyrgjandi, har borgarin er virkin og verður stuðlaður í at varðveita sínar førleikar.
Heilsuútbúgvingarnar eru skiftisútbúgvingar. Tað ber í sær, at skift verður millum skúlagongd og starvsvenjing.
Útbúgvingin byrjar í mars mánaði á hvørjum ári.
Til heilsurøktara krevst heilsuhjálparaútbúgving ella onnur útbúgving og viðkomandi arbeiðsroyndir, ið svara til heilsuhjálparaútbúgvingina í longd (15 mðr.).
Eftir lokna útbúgving kanst tú arbeiða í almanna- og heilsuverkinum í Heimatænastuni, ellis- og røktarheimum og sambýlum, í Stuðulstænastuni, innan sjúkrahúsverkið og innan psykiatriska økið.
Sum heilsurøktari kanst tú taka víðari útbúgving sum fysioterapeutur, ergoterpeutur, sosialráðgevi, sjúkrarøktarfrøðingur ella námsfrøðingur í Danmark. Viðvíkjandi krøvum til upptøku til sjúkrarøktarfrøðing ella námsfrøðing í Føroyum hygg á www.setur.fo.
Heilsuskúli Føroya – www.heilsuskulin.fo


text:
Matur úr norðurhøvum á ES marknaðin
Dan Klein --- 20.04.2017 - 09:30
Í sambandi við stóru altjóða messuna Seafood Expo Global í komandi viku fer Sendistova Føroya saman við umboðsstovuni hjá Norðurnoregi í Brússel at seta sjóneykuna á mat úr norðurhøvum á ES marknaðinum.
TÍÐINDASKRIV
Landsstýrismaðurin í fiskivinnumálum, Høgni Hoydal, luttekur á tiltakinum, sum ber heitið ”Seafood from the High North - sustaining and enhancing the EU market”. Hann fer at hava eina innleiðandi framløgu um føroyskar royndir og ætlanir á fiskivinnuøkinum, eins og norski ráðharrin í ES og EBS málum, Frank Bakke-Jensen, eisini leggur fram.
Føroyar og Norðurnoreg eru millum stóru útflytararnar av fiskavørum til ES. Tiltakið er eitt høvi hjá umboðum úr fiskivinnuni at kunna seg um og greiða frá egnum royndum á ES marknaðinum. Hvussu sær støðan út í dag? Hvørjar broytingar og avbjóðingar eru fyri framman? Og hvussu eru framtíðar útlitini fyri menning av vøruframleiðslu og útflutningi til ES marknaðin?
Ein nýggj kanning hjá ES Nevndini um vanar og krøv hjá brúkarum í ES londum til mat úr sjónum verður løgd fram. Eisini fer Bernhard Friess, stjóri í fiskivinnuumsitingini hjá ES Nevndini, at greiða frá, hvussu marknaðarviðurskifti verða skipað í felags fiskivinnupolitikkinum hjá ES.
Marita Rasmussen, stjóri í Vinnuhúsinum og Tórheðin Jensen, umsitingarleiðari hjá Varðanum, saman við umboðum úr fiskivinnuni í bæði Norðurnoregi og ES, fara at viðgera spurningar um møguleikar og avbjóðingar við at menna og styrkja ES marknaðin fyri fiskavørum.
Tiltakið endar við, at luttakararnir fáa forkunnugar brellbitar úr Føroyum og Noregi.
Borðreitt verður við m.ø. føroyskum makreli og tara, umframt at høvi verður at royna øl frá Føroya Bjór og Okkara.


text:
Bloggar
Herfyri fór ein sera dugnaligur, hugkveikjandi og fyri meg nærlagdur persónur. Hesin persónur spældi ein tý...
Les meira
Leiðin gekk til Sands, tá vit herfyri fóru á námsferð. Ein spennandi dagur, har vit gingu í fótas...
Les meira
So er summarið farið at halla, og eitt nýtt skúlaár stendur fyri durum. Fyri meg fer ein partur av skúlaá...
Les meira
So er tíðin aftur her! Tíðin at søkja starv, og so er spurningurin: er eydnan við mær? Skal ótrygglei...
Les meira
Páskafrítíðin er júst farin aftur um, og umframt familjuhugna og túrar í náttúruni var ...
Les meira
Líka síðan avtala varð gjørd um, at eg skuldi skriva nakrar bloggar fyri Skúlablaðið, havi eg við jøvnum millumbilum hugsað um, hvat mín fyrsti blo...
Les meira
”Alt fær ein enda”, verður ofta tikið til, og sannleikin í hesi útsøgn er nakað, ið eg ikki dugi at lúgva meg frá. Tíðarskeiðið hjá mær sum bloggar...
Les meira
Kundi verið ein fín yvirskrift, um eg havi tað endamál at lokka lesarar at trýsta á mín blogg. Við yvirskriftini havi eg allarhelst fangað áhugan h...
Les meira
So var handan ferian liðug, og vit áttu øll at verið upplívgað og úthvíld. Heilakyknurnar løddar, mussaskøðið hvílt og fingið sálarbót! Men er tað ...
Les meira
Vit eru nú farin undir okkara fyrsta starvslæruskeið, har summi av okkum av fyrstan tíð fáa eina fatan av, hvat lærarastarvið hevur við sær. Hetta ...
Les meira
Nú verður tað skjótt ... Svøvnleysar nætur, kuldasveitti, tannagrísl og hjartabankan. Dagurin er við at upprenna, og eg fái onki gjørt fyri at útse...
Les meira
Skrellimaður, saltfiskaarbeiðari, línumaður, samfelagsvísindalesandi, læraralesandi og nú bloggari. Undarligt er, hvagar lívið leiðir okkum....
Liggi í einum kamari á einum hostelli rættiliga sentralt í Keypmannahavn og skrivi hendan seinasta bloggin á hesum sinni.
Orsøkin...
Les meira
Hvussu vita vit, at barnagarðsbarnið er búgvið til skúlan:) Nær er hóskandi hjá einum barni at læra seg at lesa:) Og hvussu lærir ...
Les meira
So eru vit aftur har, at eg skal byrja at hugsa um at finna pennahúsið fram í onkrum flytikassa og spíska blýantarnar. Tá skúlin byrjar aft...
Les meira
Setrið hevur føðingardag, og í síðstu løtu avgeri eg, saman við eini vinkonu, at vit skulu hátíðarhalda føðingardagin saman við øðrum lesan...
Les meira
Sonurin snorar og hostar eitt sindur enn. Tað hevur hann gjørt í vikur, og eg havi hug at hava hann heima, inntil hann gevst at snora og ho...
Les meira
So var eg aftur. Eg veit ikki rættiliga, um hendan Ingun, sum nú er afturkomin, er tann sama, sum fyri einum ári síðani fór í farloyvi, tí nógv er ...
Les meira
Hesin bloggur, tit lesa nú, er tann fimti og møguliga seinasti hjá mær, nú undanfarni bloggari, Ingun Malunardóttir Háberg, kemur aftu...
Les meira
Nú eri eg farin undir 3. árið á læraraútbúgvingini og eri komin nakrar vikur inn í tað fyrra av tveimum linjufakum, sum læraútbúgvingin hev...
Les meira
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Jens Hákun Leo
12.04.2017 - 06:30
Ítróttur > Ítróttur > Fótbóltur
Í øllum rokinum í gjár, sum var eftir 2-1 sigurin hjá Føroyum ímóti Turkalandi á Tórsvølli, vóru tað ikki mong, sum góvu sær far um, hvat var farið fram á ovara vølli um sama mundið í dystinum ímillum Montenegro og Luksemborg - ein dystur, sum bara skuldi fáast frá hondini, í og við at hvørki av hesum báðum liðunum høvdu fingið nakað stig á kontoina eftir tveir teir fyrstu dystirnar í bólkinum.
Í hesum dystinum var tað soleiðis, at Montenegro ongan iva læt vera um, hvør var betra liðið.
Montenegro vann dystin nevniliga heili 7-1.
Endaliga støðan í innleiðandi HM-undankappingarbólkinum hjá Føroyum gjørdist tí hendan:
1. Føroyar 3 3-0-0 9-3 9 stig
2. Turkaland 3 2-0-1 13-3 6 stig
3. Montenegro 3 1-0-2 8-6 3 stig
4. Luksemborg 3 0-0-3 3-21 0 stig
Føroyar koma við hesum víðari til HM-undankappingina sum vinnari av bólkinum, meðan hini trý londini í bólkinum harafturímóti eru útsligin við hesari endaligu støðuni.
Harundir kemur Turkaland ikki víðari til HM-undankappingina sum besti 2´ari.
Besti 2´ari gjørdist Moldova, sum fekk sjey stig í sínum bólki.


text:
Mastercard er eitt altjóða gjaldskort, sum kann nýtast um allan heim. Mastercard er væl egnað til teirra, sum ferðast nógv og hava stórar ferða- og umboðsútreiðslur. Eisini kann kortið nýtast í Føroyum og gevur tær ein kreditt, sum tú ikki fært við t.d. Visa/Dankort, umframt aðrar fyrimunir.
Ymisk sløg av Mastercard
Mastercard kann nýtast at gjalda við á hotellum, matstøðum, bensinstøðum og aðrastaðni. Reiður peningur kann takast út í sjálvtøkum og peningastovnum í Føroyum og úti í heimi. Hjá okkum kanst tú velja millum ymisk sløg av Mastercard:


text:
Orð: Milton Bourgeois og Árni Jacobsen (2. ørindi)
Lag: Milton Bourgeois
Týtt: Árni Jacobsen (1. og 3. ørindi)
Upprunaheiti: Rise and be healed
1. Komu á leið tína mótgongd og trongd,
gjørdi ivin tungan tín veg,
eyguni lyft, her er hjálpin til tín,
tað er Jesus – sum leið fyri teg.
Niðurlag: Reis teg og gakk fram í Jesusar navni,
set nú trygt títt álit á hann!
Reis teg og gakk fram í Jesusar navni,
hvønn ein spurning loysa hann kann!
2. Tykist so fjarskotin Himmalin tær,
hómast kámt bert ljósið, tú sá,
boygg teg við krossin, har Frelsarin hekk,
har av nýggjum tú treysti skalt fá.
3. Um tú í trúgv festir eygu á hann,
fram á leið hann leiðir hvørt stig.
Ákallan hjartans og bøn hoyrir hann,
og í sálina veitir hann frið.


text:
21. august 2017Nr. 124
Kunngerð um broyting í kunngerð um útbúgving til gastronomatstøðara og gastronom
(Broyting frá Støddfrøði til Náttúrufak)
§ 1
Í kunngerð nr. 21 frá 23. mars 2015 um útbúgving til gastronomatstøðara og gastronom verður í § 7, nr. 2 ”Støddfrøði E” broytt til: ”Náttúrufak F”.
§ 2
Henda kunngerð kemur í gildi dagin eftir, at hon er kunngjørd, og er galdandi fyri næmingar, lærlingar, sum byrja í skipanini skúlaárið 2017/2018 ella seinni.
Mentamálaráðið, 21. august 2017
Rigmor Dam (sign.)
landsstýrismaður
/ Poul Geert Hansen (sign.)


text:
Brot úr skriftum hjá Bahá'u'lláh.
Inngangur og týðing: Kristin S. Nielsen
Fylgjandi er brot úr bókini "Glæmur":
"Tú skalt vita, at tá Menniskjusonurin gav upp anda sín til Guð, græt øll skapanin inniliga. Men við at offra seg sjálvan, varð ein nýggj megi veitt øllum skaptum lutum. Tekin hennara, soleiðis, sum hon er váttað í øllum fólkasløgum jarðarinnar, standa nú sjónlig fyri tær. Hin djúpasti vísdómur, ið tey vitugu hava givið frá sær, hin mest djúphugsaði lærdómur, ið nakar hugi er komin við, listin, ið tær kringastu hendur hava virkað, ávirkanin, ið er framd av teimum máttmiklastu valdsharrunum, alt hetta er einki uttan hin lívgevandi megin, ið á henda hátt kemur til sjóndar, megin, ið er leysgivin vegna Hansara gøvgaða, Hansara ljómandi anda, sum gjøgnumseyrar alt.
Vit vitna, at tá ið Hann kom inn í heimin, kastaði Hann dýrdarglæmu sína á allar skaptar lutir. Gjøgnum Hann grøddist hin spitalski fyri spitalskusjúku treiskleikans og fákunnunar. Gjøgnum Hann vórðu tey óreinu og sjálvrádnu lekt. Gjøgnum Hansara megi, ið er fødd av hinum almáttuga Guði, vórðu eygu teirra blindu latin upp, og sál syndarans halgað.
Spitalskusjúka kann verða tulkað sum eitt og hvørt slør, sum kemur ímillum menniskjuna og førleika hennara at kenna Harran, Guð hennara aftur. Hvør tann, sum loyvir sær sjálvum at verða stongdur úti frá Honum, er vissuliga ein spitalskur, sum ongin skal minnast í kongsríki Guðs, tí máttmikla, tí allovaða. Vit bera vitnisburð um, at við megi Guðs varð hvør spitalskur reinsaður, hvør sjúka grødd, og hvør mannaveikleiki rikin burtur. Hann er tann, sum reinsaði heimin. Vælsignaður er tann, sum við einum ljósgeislandi andliti hevur vent sær móti Honum."
- Bahá'u'lláh


text:
Tað hevur verið eitt sindur ymiskt hvussu ódnin – ið enski veðurstovnurin hevur navngivið Caroline – hevur rakt oyggjarnar í morgun.
Serliga norðanfyri hevur verið nógv meira vindur, enn tað hevur verið á teimum syðru oyggjunum.
Men nú sær út til, at tað er nógvi vindurin herjar allar oyggjarnar, tó at tey støð, ið liggja ábært fyri norðanættini hava tað truplari enn aðrastaðni, har lívd er.
Fyrr í morgun heitti løgreglan og kommunalu myndugleikarnir í Eysturkommunu beinleiðis fólki í Norðragøtu frá at fara útum. Hetta man eisini vera galdandi í øðrum støðum.
Eisini heitir løgreglan og Landsverk á fólk um ikki at koyra óneyðugt millum bygda í dag meðan nógvi vindurin herjar og krapi og hálka er. Samstundis sum hitin er lækkaður meira er eisini meira kavi í avfallinum nú.


text:
Sverri Egholm
07.05.2017 - 15:25
Ítróttur > Ítróttur > Fótbóltur
Lat tað bara verða sagt beinanevgin: Frakland var nógv tað betra liðið á vøllinum, og stórigurin var fult uppiborin. Longu eftir 42 sekund lá bólturin í føroyska málinum, og áðrenn fari var til hálvleik, var støðan 5-0 til franska liðið.
- Eg havi verið venjari hjá U17-landsliðnum í skjótt tíggju ár, men eg kann ikki minnast, at vit hava spælt ímóti einum so góðum liði. Vit høvdu fyrireikað okkum so væl sum tilber, men teir vóru bara nógv betri, sigur Áki Johansen, landsliðsvenjari.
Næsta uppgáva hjá okkara dreingjum verður týsdagin, tá Ungarn verður mótstøðuliðið. Í fyrsta dystinum vunnu ungarar 3-2 á Fraklandi, og leygardagin spældu teir javnleik 1-1 ímóti Skotlandi. So tað verður ein stór avbjóðing, men føroyska liðið fer altíð á vøllin fyri at vinna, ella í øllum føri eftir møguleikanum at fáa stig.
- Ímóti fransmonnum sóu vit veruliga munin á einum landi, ið hevur umleið 67 milliónir íbúgvar, og so einum landi har tað búgva 50.000 fólk. Men vit fara altíð á vøllin fyri at fáa stig. Annars kann alt vera líkamikið, sigur Áki Johansen við heimasíðuna hjá FSF.


text:
Jan Müller
04.01.2018 - 22:07
Oljuprísurin heldur fram at hækka og var í morgun 68,13 dollarar fyri tunnuna. Ein høvuðsorsøkin til hækkingina er tann, at amerikonsku oljugoymslurnar minkaðu við 4,99 mió. tunnum í farnu viku skrivar Bloomberg News, sum vísir til American Petroleum Institute. At oljuprísurin er tann hægsti síðani 2014 kann fáa jaligar avleiðingar fyri oljuvirksemið sum heild. Hetta sæst m.a. aftur í norsku veitingarvinnuni.
Prísirnir eru sambært eygleiðarum náddir einum so mikið høgum støði, at hetta fer at fáa oljufeløgini at økja um framleiðsluna og at bora eftir nýggjari olju. Hetta kann so aftur fáa prísirnar at lækka. Ongantíð síðani seinna heimsbardaga er so lítið av nýggjari olju funnin kring heimin. Tað kann so skjótt aftur skapa órógv á oljumarknaðinum við uppaftur hægri prísum. Men um somu tíð eru eisini útlit til, at amerikanska framleiðslan av skiferolju kann fara at vaksa aftur og harvið toga prísirnar niður aftur. Talið av boripallum í USA, sum hevur verið lækkandi, er nú farið at vaksa aftur.


text:
Trucker festivalurin verður aftur í ár hildin í Runavík.
Trucker festivalurin 2007 verður hildin uttanfyri Ítróttahøllina í Runavík. Byrja verður leygardagin 25. august kl. 14.00 og endar sunnudagin 26 august uml. kl. 19.00.
Um viðrar, luttaka Mc-felagið og Føroya Ellisakfør á festivalinum.
Skála ítróttafelag skipar fyri matsølu og verður eisini møguleiki at grilla, so eingin nýtist at ganga svangur á festivalinum.
Árini frammanundan hava 40 til 80 lastbilar og trailarar luttikið á festvalinum.
Vónandi verður undirtøkan eins góð í ár sum árini frammanundan.


text:
Fólkatalið í Føroyum er voksið við 616 fólkum seinasta ári. Fólkatalið, sum nú er komið uppá 49,445 fólk, hevur ikki verið so høgt síðani 2002, boðar Hagstovan frá.
Sambært Hagstovuni er vøkstur í øllum høvuðsøkjunum í landinum, uttan teimum sunnaru økjunum.
Í tølum er nógv størsti vøksturin í Tórshavnar-økinum, har fólkatalið er vaksið við 319. Lutfalsliga er størsti vøksturin í Tórshavnar-økinum og í Vága sýslu við 1,8 prosentum. Nærum líka stórur er fólkavøksturin í Streymoyar sýslu uttan Tórshavnarøkið við 1,7 prosentum og síðani í Eysturoyar sýslu við 1,4 prosentum. Minsti vøksturin er í Norðoya og Sandoyar sýslum við ávikavist 0,7 og 0,6 prosentum.
Meðan fólkavøksturin fyri alt landið er 1,3 prosentum síðstu tólv mánaðirnar, er tað ein minking í Suðuroy á 1,2 prosentum, sum ger, at tað dragnar alt meira millum Suðuroynna og restina av landinum.
Samstundis er fráflytingin er tann minsta í 32 ár, meðan at tilflytingin er tann størsta í átta ár. Hetta kemur í høvuðsheitum av flytingini, har serliga fráflytingin er minkað nógv, samstundis sum tað hevur verið ein lítil vøkstur í tilflytingini. So lág fráflytingartøl, sum í hesum síðsta 12-mánaðarskeiðnum, eru ikki sædd síðani 1983. Samstundis er tilflytingin nú tann størsta síðstu átta árini og er nú á sama støði sum undan fíggjarkreppuni, sigur Hagstovan.


text:
Ferðafólkatølini hjá Atlantic Airways settu met í juli, tá fleiri enn 42.750 ferðafólk flugu við rutuflogførum og tyrlum samanlagt. Higartil í ár hava 175.800 ferðandi flogið við rutuflogførum og tyrlum tilsamans, ið eru 8 prosent fleiri enn sama tíðarskeið í fjør.
Teir fyrstu sjey mánaðirnar í ár flugu tilsamans 175.800 ferðafólk við rutuflogførum og tyrlum hjá Atlantic Airways, og tað eru átta prosent fleiri enn sama tíðarskeið í fjør, tá ið 162.100 ferðafólk flugu við føroyska flogfelagnum.
41.000 ferðandi flugu við rutuflogførum hjá Atlantic Airways í juli, og tað eru 5 prosent fleiri ferðafólk, sammett við sama mánað í fjør, tá ið 39.200 ferðafólk flugu við Atlantic Airways.
Í juli hava tyrlurnar flogið 1.718 ferðandi, ið er 84% fleiri enn í juli í fjør, umframt at bjargingartyrlan hevur havt 70 útkøll higartil í ár, ið er meira enn alt árið í fjør.
Alsamt lækkandi ferðaseðlaprísir og nýggj ferðamál úr Føroyum eru beinleiðis orsøkir til ferðafólkavøkstur við rutuflogførunum, sigur Atlantic Airways í tíðindaskrivi.


text:
Viðmerking til tíðindaskriv hjá Fjølrit
Dan Klein --- 05.01.2018 - 07:03
Í tíðindaskrivi frá Fjølriti, ið verður endurgivið í ymsum fjølmiðlum, verða føroysku kommunurnar lagdar undir at bróta lógina um upphavsrætt, og víst verður í hesum sambandi til, at Fjølrit til fánýtis hevur heitt á Kommunufelagið um, vegna kommunurnar, at fáa sáttmálaviðurskiftini í rættlag, og at Kommunufelagið ikki hevur svarað, og at eingin sáttmáli er gjørdur.
Kommunufelagið hevur saman við umboðum fyri føroyskar kommunur viðgjørt sáttmálauppskot, ið eru komin frá Fjølriti, eins samskifti og fundarvirksemi hevur verið millum umboð fyri Fjølrit og Kommunufelagið. Seinasta samskiftið millum partarnar var í desember mánaði í 2017.
Tað er eingin loyna, at Kommunufelagið hevur verið ivasamt um tann leistin, ið sáttmálauppskotið hjá Fjølrit byggir á.
Sambært tí fyrsta uppskotinum skuldu kommunurnar gjalda 60 kr. fyri hvønn skúlanæming. Í seinasta uppskotinum er gjaldið sett til 300 kr. fyri hvønn skúlanæming. Hetta svarar til omanfyri 2,1 mió. kr. Hetta er møguliga rætt og rímiligt, møguliga ikki. Tað vita vit ikki.
Einasta ítøkiliga grundgevingin fyri upphæddini á 300 kr. hevur higartil verið, at áleið soleiðis verður gjørt í Danmark. Kommunufelagið kann hinvegin bara staðfesta, at rokningar fyri kopiering ikki eru sendar skúlunum síðani í 2014. Tá var upphæddin um 15 -25 kr. pr. næming. Við øðrum orðum er rokningin tjúgu faldað uppá 3 ár!
Kommunufelagið viðurkennir sjálvsagt upphavsrættin, og í tann mun at kommunurnar kopiera vart tilfar, so skal sjálvsagt rindast fyri tað, men vit hava ongar ætlanir um at útskriva kommununum óútgreinaðar rokningar. Enn minni hevur felagið áhuga í at verða skuldsett fyri at fremja ella at skunda undir lógarbrot.
Í upphavsrættarlógini eru ásetingar um, hvussu farast skal fram, um ósemja er um avtaluviðurskifti. Fjølrit kann hóskandi nýta hesi amboð, heldur enn at ákæra alla kommunala geiran fyri lógarbrot. Ein slík ákæra kann ikki metast sum annað enn óseriøs – og harafturat ómentað.
Kommunufelagið


text:
Dagfør Netbankan sum app innan 1. desember 2017
Fartelefonirnar gerast betri alla tíðina. Tí verður eisini leypandi arbeitt við at gera Netbankan sum app lættari og tryggari hjá tær at brúka.
Vit mæla tær tí til at dagføra Netbankan sum app á tínari telefon til í minsta lagi útgávu 6.7.0 innan 1. desember 2017, tá trygdin verður dagførd. Verður appin ikki dagførd, kann verða trupult at brúka Netbankan á telefonini.
GG! Eftir 1. desember 2017 fer ikki at bera til at brúka iPhone 4 ella eldri til Netbankan sum app. Tað sama er galdandi fyri Android telefonir við stýriskipan eldri enn 5.0.0. Hetta er orsakað av, at stýriskipanirnar á hesum telefonum ikki kunnu dagførast til nýggjastu útgávuna.
Spurningar og svar viðv. dagføring av trygdini í Netbankanum sum app
Spurningur: Hví er neyðugt at dagføra trygdina?
Svar: Trygdarloysnirnar hava eina livitíð uppá 2-3 ár og skulu tí dagførast regluliga.
Spurningur: Hvussu dagføri eg netbanka-appina til nýggjastu útgávuna?
Svar: Far inn í App Store (iOS) ella Google Play (Android) og dagfør til nýggjastu útgávu.
Spurningur: Eg havi roynt at dagføra til nýggjastu útgávuna, men har er eingin nýggj útgáva av netbanka-appini, sum eg kann dagføra til.
Svar: Tað kann vera, tí at stýrisskipanin á tíni telefon er gomul og skal dagførast fyrst.
Spurningur: Hvussu síggi eg, hvørja útgávu av stýrisskipanini eg havi á mínari iPhone?
Svar: Fylg hesari vegleiðingini: https://support.apple.com/da-dk/HT201685 Útgávan skal vera í minsta lagi 9.3.5.
Spurningur: Hvussu dagføri eg stýrisskipanina á Iphone?
Svar: Fylg hesari vegleiðingini: https://support.apple.com/da-dk/HT204204
GG! Um tú ikki hevur møguleika at dagføra til í minsta lagi versjón 9.3.5 er tað tí, at Apple metir tína telefon at vera ov gamla til hesa útgávuna.
Spurningur: Hvussu síggi eg, hvørja útgávu av stýrisskipanini eg havi á Android telefonini?
Svar: Fylg hesari vegleiðingini (ikki líka á øllum telefonum):
https://support.google.com/nexus/answer/4457705?hl=da - útgávan skal ikki vera eldri enn 5.0.0
Spurningur: Hvussu dagføri eg stýrisskipanina á Android.
Svar: Fylg hesari vegleiðingni (ikki líka á øllum telefonum): https://support.google.com/nexus/answer/4457705?hl=da
GG! Um tú ikki fært møguleikan at dagføra til útgávu 5.0.0 ella nýggjari, merkir tað, at telefonframleiðarin hevur avgjørt ikki at gera hesa útgávu atkomiliga.
Spurningur: Appin sigur ’ókend villa’ tá eg riti inn.
Svar: Tú skal dagføra til nýggjastu útgávu av netbanka appini.
Spurningur: Hvat merkir tað fyri meg, at eg ikki kann dagføra til nýggjastu útgávu av appini, tí stýrisskipanin er ov gomul?
Svar: Tað merkir, tíverri, at eftir 1. desember fer tað ikki at vera møguligt hjá tær at brúka appina. Tú kanst tó framvegis brúka Netbankan við at rita inn við kaganum á telefonini.


text:
Er ikki altíð so lætt í dag. Væl at merkja um man tekur setningin í bókstavligum týdningi. Tí tað at hava hár er ikki vælsæð, íhvørtfall ikki tá talan er um hár undir ørmum, beinum og bikinilinju. Hetta er gott hjá mær, ið havi eitt bijob sum kosmetolog og harvið hártakari. Tey eru fleiri, ið leggja leiðina forbí, tí tey ynskja ein hárfríari kropp. Og eg royni at vera ein góð fyrimynd í so máta.
Ein dagin var eg farin í gongd við mínar egnu armholur. Eg mátti næstan drekka mær mót til, áðrenn eg skræddi fyrsta strimmilin av. Au for ólukkan!
Tá eg hevði framt hendan sjálvtorturin nakrar strimlar á rað, ja eg tordi ikki at taka alt í einum, hóast elsti sonurin, ið sat og eygleiddi henda øra leik, royndi at eggja mær til at taka restina eisini, megnaði eg ikki meira. Strimlarnir lógu á gólvinum við hárum, ið vóru skrødd úr sínum fjálgu holum og líktust einamest onkrum sjótrølli, ið býr niðast í myrkrinum á havsins botni, læt sonurin meg vita. Hendan viðgerðin er sostatt til tey djørvu, og síðani eg bara eri hálvt djørv, so fekk hin armholan rakiblaðið at føla.
Men pína ella ikki, stórur munur er á, hvat heldur longri, so er spurningurin bara, hvat man torir..
Nú er so um at verða um tað mundið, at nøsin treingir til ein umgang. Og tað er yvirraskandi, hvussu nógv hár vit hava í nøsini. Tey hava sjálvandi sína funktión, eitt nú sum eitt slag av lianum hjá bussimonnunum at sveiggja sær í, og fyri at halda støvpartiklum burtur frá andaleiðini. Men halt kipp tað kennist gott at anda inn, sum um nøsin er nakin, og tað er hon jú eisini. Men áðrenn fríar andaleiðir krevur tað eitt sindur av venjing, til at gera júst tann rætta nasavokspinnin. Ein, sum minnir nakað væl um putursukurpinnarnar, vit kenna frá “Irish Coffee”. So passaliga av voksi á, at tað klebrar allan vegin runt inni í nasaglugganum, tá man stappar hann inn, og so at kroysta nasagluggan saman og bíða, til tað storknar. Og so kemur tað ringasta, eitt-tvey-trý, skræð so pinnin út í einum, og so hevur tú hárfríar nasagluggar og ein “Irish Coffee” pinn, ið líkist einum igulkeri. Ja, tit kunnu skjótt rokna út, at hetta er ein vísind fyri seg.
Tað er eitt sindur løgið, at summi støð á kroppinum ikki skulu hava hár, meðan onnur skulu verða avtaglað í hárvøkstri. Tak nú hármótan hjá monnum í dag. Eg havi eitt systkinabarn, ið fleiri ár hevur gingið sum “holumaður”. Hann torir at vera tann hann er, og tað at líkjast øðrum er ikki eitt succeskriterie í hansara verð. So at hann skuldi gerast slóðbrótari innan mótaheimin, eigur ikki at dáma honum. Men so løgið er tað nú einaferð við móta. Tað, sum er in í dag, er yt í morgin, og tað at taka hár burtur fer allarhelst at broytast, men so leingi tað varir, so skori eg kassan.


text:
Mikukvøldið skipar Kvinnufelagasamskipan Føroya fyri tiltaki um pensjónir, har kvinnur fáa boðskapin inn við skeið.
Felagið bjóðar tveimum óheftum serfrøðingum at greiða frá.
Ein lógarkøn gevur okkum eina pedagogiska gjøgnumgongd av pensjónum sum heild, og Jan Otto Holm, óheftur fíggjarráðgevi, greiðir frá, hvat vit skulu hava í huganum, tá ið vit velja pensjónir og tryggingar.
Nógvar kvinnur vita onki um pensjónir og kunnu tí koma illa fyri fíggjarliga á ellisárum.
Um vit siga tað groft, so eru kvinnur sum heild:
– lítið áhugaðar í pensjónsviðurskiftum
– illa brynjaðar at umsita eina pensjónsuppsparing, so hon gevur sum mest í avkasti
– lítið kunnaðar um pensjónir og tryggingar, sum fakfeløg hava at bjóða limum sínum
– verri fyri enn menn, tí tær eru lægri løntar, og hava tí minni at spara upp av
– verri fyri enn menn, tí tær liva í miðal longri, og fáa tí lægri útgjald
– verri fyri enn menn, tí tær spara onki upp, tá ið tær eru í barsil
– verri fyri enn menn, tí tær arbeiða ofta niðursetta tíð ella eru heimagangandi
Gev tær sjálvari tveir dýrabarar tímar mikukvøldið. Tað loysir seg heilt sikkurt!
Tiltakið verður í Miðlahúsinum mikukvøldið 28. januar 2015 kl. 20.
Kvinnufelagasamskipan Føroya
Norðoya Kvinnufelag, Tofta Kvinnufelag, Kongshavnar Kvinnufelag, Skála Kvinnufelag, Kvinnufelagið í Havn og Valkyrjurnar


text:
Orð og lag: Philip P. Bliss
Týtt: Victor Danielsen
1. Fríkeypt frá lóg nú, frelsa er funnin,
Jesus er deyður, sigur er vunnin!
Dømd vóru vit, og bjarging ei var,
frelsu vit eina funnu har.
Niðurlag:
Við Jesu deyð, áh, sál, tak ímót tí,
við Jesu deyð, áh, syndari, trúgv tí!
Jesus galt skuld og straffina bar,
greitt varð tað alt og fullgjørt har.
2. Syndin ei ræðir, hóttir ei longur,
dómur ei yvir sálini hongur;
komið til mín! so segði jú hann,
eg til hann fór, og frið eg fann.
3. Hugsa, hvør stórt, Guds barn seg at kalla,
vísur, ei undir dómin at falla!
Kom tí, áh, sál, í dag, ja, kom nú!
Atgongd av náði eigur tú.


text:
Ein genta skal spinna kongi gull, men tað dugir hon ikki.
Tá kemur ein pinkulítil maður, sum bjóðar sær til at hjálpa henni móti, at hon gevur honum fyrst fødda barnið hjá sær.
Gentan játtar, og lítli maðurin spinnur gull.
Gentan verður gift við kongi og fær eitt barn, tá kemur maðurin aftur og krevur at fáa barnið. Gentan, sum nú er drotning, er frá sær sjálvari og vil ikki lata barnið frá sær.
Tann lítli maðurin sigur at enda, at um hon megnar at gita navn hansara, so skal hon sleppa at eiga barnið.
Aftur


text:
Í 2007 gav Randi Ward út framúr góða yrkingasavnið, meditations on salt. Yrkingasavnið var skrivað á føroyskum, norskum og enskum, og Randi Ward, sum eisini er fotografur tók myndirnar í savninum.
Randi hevur havt fleiri yrkingar við í Vencli. Tað, sum eyðkennir yrkingarnar er, at tær eru stuttar og tættar, og ikki ein bókstavur stingur út ella er har, sum ikki eigur at vera har.
Hon lesur sjálv fleiri av yrkingum sínum á Soundcloud.
Nú hevur hon so givið næsta savn sítt. Hetta eitur Whipstitches, og er tað MadHat-press, sum hevur givið út savnið, har savnið eisini kann keypast.
Randi Ward hevur eisini týtt Steinbjørn B. Jacobsen, Tórodd Poulsen, Oddfríð Marna Rasmussen, Gurðið H. Nielsen og aðrar til enskt, og er hon kanska týðarin, sum ger mest fyri, at føroyskir yrkjarar koma út á enskum máli. Týðingar hennara av Tóroddi Poulsen fingu American-Scandinavian Foundation’s Nadia Christensen Prize fyri bestu týðingar.
Ummælini hava verið nøkur, og brot úr einum ummæli av Whipstitches ljóðar soleiðis:
These poems are never merely pastoral, and their emotional range belies their small size. Here are poems that move from the lyrical and humorous to the acerbic, the rueful, and even the creepy. “Every little whipstitch,” we can hear Randi Ward’s haunted and haunting voice moving between worlds like a wily shape-shifter.
— Maggie Anderson, author of A Space Filled With Moving and Years That Answer
Ein sonn perla, ein tøtt og livandi yrking við stórum tilverutonkum, er henda, sum er at finna á heimasíðuni hjá Randi Ward:
My pupils sink back
into thought as I stare out
beyond the grey waves;
the colors run from my eyes
till i’m blind in all i see.
Randi Ward hevur sína egnu rødd. Hon er eitt ungt, spennandi listafólk, sum er dugnalig á nógvum listaligum pallum.
Eg gleði meg til at lesa Whipstitches, tá ið hon kemur við postinum.
Eitt eintak er eisini farið á Býarbókasavnið, so Whipstitches kann eisini lánast um stutta tíð.
OMR


text:
Donsku Sundhedsstyrelsen og Fødevarestyrelsen hava sent ávaring út um vandamiklar dropar av D-vitamin, sum vanliga verða givnir børnum.
Síðani mars mánað eru umleið 300 fløskur við vandamiklum D-vitamindropum frá fyritøkuni Inno Pharma seldir í Helsam, Matas og á internetinum. Trupulleikin við dropunum er, at har er alt ov nógv D-vitamin í, og tað kunnu børn gerast álvarsliga sjúk av.
Sagt verður, at bert økologiskir D-vitamindropar í rapsolju frá Inno Pharma eru vandamiklir. Foreldur kunnu uttan ampa halda fram við at geva børnunum D-vitamindropar av øðrum sløgum. Men tey, ið geva børnum dropar av áðurnevnda vandamikla slagnum, skulu gevast við hesum alt fyri eitt. Tey børn, ið hava fingið droparnar, skulu til lækna og fáa blóðroynd tikna, verður sagt í tíðindaskrivi frá politinum vegna Sundhedsstyrelsen og Fødevarestyrelsen.


text:
Hvat ætlaði Luther? Hvat lærdi hann um dóp? Hvønn leiklut hevði Bíblian í virki hansara?
Til at svara áðurnevndu spurningum fær fólkakirkjan vitjan av Lutherkøna Knut Alfsvåg. Í sambandi við 500 ára trúbótarhátíðarhaldið fer viðurkendi norski professarin og presturin at hava fyrilestrar runt landið. Knut Alfsvåg dugir at gera fløkt viðurskifti greið, og er lættur at skilja. Talan er um bæði almennar fyrilestrar og fyrilestrar fyri innbodnum.
Knut Alfsvåg hevur skrivað fleiri bøkur um Martin Luther millum aðrar Møter med Luther og Skrifter om Kristus, frelsen og kirken, sum báðar komu út fyrr í ár.
Skráin fyri hansara vitjan í Føroyum er henda
Hósdagin 31. august, fyrilestur á Fróðskaparseturi Føroya, Søgu- og samfelagsdeildin.
Evnið: Hva var det Luther egentlig ville? (Fult teknað).
Les meira her: https://setur.fo/tidindi/tidindi-single/news/reformationin-og-avirkan-hennara/
Fríggjadagin 1. september: Prestakonvent í Tórshavn. Alfsvåg undirvísir í evninum: Den reformatoriske oppdagelse og dens konsekvenser.
Leygardagin 2. september: Kirkjudagur í Sandoyar prestagjaldi.
Fyrraparturin er ætlaður kirkjuráðslimum og kirkjutænarum í Sandoyar prestagjaldi.
09:25 Andakt í Sands kirkju.
10:00 Morgunmatur í Ungmannafelagshúsinum á Sandi.
10:30 Evnið: Luthers lív og hansara samband við jødar.
12:00 Døgurði
13:15 Evnið: Lóg og evangelium sambært Lutheri.
15.00-16.00 Evnið: Dópur og trúgv sambært Lutheri. ALMENNUR FYRILESTUR, drekkamuður verður kl. 14:30 øll eru vælkomin.
Leygarkvøldið 2. september kl. 19.30 er almennur fyrilestur í Fríðrikskirkjuni á Toftum.
Evnið er: Skriftens autoritet hos Luther.
Sunnudagin 3. september, kl. 11.00, gudstænasta í Fríðrikskirkjuni.
Knut Alfsvåg prædikar og Ovi Brim er liturgur. Gudstænastan verður útvarpað.


text:
Kvæði
Kvæði - felagssangur sum verður sungin í samband við føroyskan dans. Eitt kvæði hevur sum oftast nógv vers og eitt niðurlag. Tað fortelur ofta eina søgu um hetjur úr gomlum søgnum. Fyrsti skaldskapur føroyinga varð borin munn av munni, frá ættarliði til ættarlið. Stóri kvæðaskattur føroyinga er fremsta eyðkenni fyri frásøgu og mentan frá farnum tíðum. Kvæðini hava uppruna í eini felagsevropeiskari forntíð, frá mýtum um hetjur og hetjugerðir niðri í Evropa frá fyri ár 1000. Hesin stóri mentanararvur, sum kvæðini eru, hava verið við til at givið føroyingum ta barlast, sum ein tjóð byggir sín málsliga og mentanarliga samleika á. Týdningarmesti kvæðabólkurin er Sjúrðarkvæðini, sum byggja á forngermanska sagnarkringin Niebenlungenlied. Onnur kvæði eru yrkt úr íslendingasøgum, m.a. "Heimskringlu" og "Vølsungasøgu". Nøkur kvæði hava tilfar úr Føroyum, m.a. úr Føroyingasøgu. Høvundarnir til tey eldru kvæðini eru ókendir, men í teimum yngru kvæðunum eru yrkjararnir í flestum førum kendir. Jens Christian Djurhuus (1773–1853) og Jens Hendrik Djurhuus (1799–1892), faðir og sonur og bøndur við Sjógv í Kollafirði vóru sera evnaríkir kvæðayrkjarar. Í nýggari tíð hava Jóannes Patursson (1866–1946), Mikkjal á Ryggi (1879–1956) og Poul F. Joensen (1898-1970) yrkt kvæði.
Táttayrkingin, sum varð nýtt til teitis, og sum mangan var bersøgið og niðrandi skemt úr gerandishendingum, stóð í besta blóma um 1800. Kendasti táttayrkjari okkara var Nólsoyar Páll (1766–1809) og tátturin Fuglakvæðið, sum umrøður embætismisnýtsluna hjá donsku embætismonnunum í samtíð Páls, er enn í dag ímyndin av tí stríði, sum føroyingar í farnum tíðum stríddu við donsku yvirvøldina.
Slóðir úteftir[rætta | rætta wikitekst]
- Tjatsi (kvæðistekstir og frímerki frá Postverki Føroya))
- Tónleiksheimasiða hjá Finni Hansen


text:
Børn í Kvívíkar skúla fáa endurskin
09-10-2015
Myrka tíðin er nú byrjað, og stundir eru at finna fram endurskinini. Eisini við gøtuljósi er neyðugt at brúka endurskin.
Á hvørjum ári lata Tryggingarfelagið Føroyar og Ráðið fyri Ferðslutrygd øllum børnum, sum eru byrjað í skúla, ein endurskinsvest. Í dag vitjaði Ferðslutrygd 1. flokk í Kvívíkar skúla, tá tey fingu endurskinsvestarnar. Sólin skein oman og niðan. Børnini vóru røsk at greiða frá, hvørjar tankar tey hava um ferðslu og hvørjum ansast skal eftir.
Endurskin síggjast 140 metur burturfrá
Ofta halda fólk, at síggja tey bilin, sær bilførarin tey. Men hetta er ikki rætt. Í myrkri er nærum ógjørligt hjá bilførarum at síggja fólk til gongu uttan endurskin. Uttan endurskin eru fólk nústani sjónlig, tá bilurin er 25-30 metur burturfrá, meðan tey við endurskini eru sjónlig 140 metur burturfrá, og hetta er tá bilurin brúkar nærljós. Koyrir bilurin 50 km/t, hevur bilførarin 10 sekund at taka hædd fyri fólki í endurskini, meðan hann hevur 2 sekund, um fólk ikki eru í endurskini – og tað kann vera munurin millum lív og deyða.
Norsk kanning vísir, at tú minkar vandan fyri at verða árend/ur í myrkri við 85%, um tú brúkar endurskin.
Endurskin eiga at hanga í knæhædd. Les meira um endurskin her.
« Aftur


text:
Ítróttargudstænasta
23. Sep 2015
Ítróttargudstænasta á Argjum22.09.2015 - 08:12 - Ásbjørn JacobsenMikukvøldið 30. september kl. 19.00 verður ein ítróttargudstænasta á Argjum. Á Argjum hava vit nógv og væl...
les meir
Regatta 2015
09. Aug 2015
Rógvið summarið av á RegattaTann 14. august verður ársins Regattasigling av Eiði til Hósvíkar hildin. Hósvíkar Róðrarfelag bjóðar øllum kappróðrarfólkum og róðrarfólkum annars at...
les meir
Hvannrók skrivar 1.august.
01. Aug 2015
Rógvarar í Argja róðrarfelag fáa serligt minni frá felagnumSkrivað tann 1. august 2015 • 0 ViðmerkingHesin tollur hevur tænt fyri seg og er nú...
les meir
Ólavsøkan 2015 AR
30. Jul 2015
Jóannes Hansen 28.07.2015 (16:18)Argjabáturin hevur vunnið 13. FM heitiðTað varð ongantíð tann spenningur í ólavsøkukappróðrinum millum 8-mannaførini, sum undanfarnu kappingar høvdu lagt upp til.Heiðabáturin...
les meir
Ólavsøkan 2015
22. Jul 2015
...
les meir
29 ár seinni sótu teir aftur á lærinum.
16. Jul 2015
Úr myndasavninum – 29 ár seinni sótu teir aftur á lærinumSkrivað tann 15. juli 2015 • 0 ViðmerkingBlikadreingir í 1987. Standandi f.v: Fróði Torkilshøj,...
les meir
Róðrargalla 2015
10. Jul 2015
Eyð Fróðadóttir3. Juli kl. 22.08 · Góðu kappróðrarfólk, nevndir og viðhaldsfólk!Teistin kvinnur vilja hervið bjóða øllum vælkomin til ársins kappróðrargalla!Nú Ólavsøkan nærkast í hvørjum,...
les meir
Innbjóðing til Vestanstevnu 2015
09. Jul 2015
Innbjóðing til Róðrarfeløgini ...


text:
Orð: Rúni Bjarkhamar
Lag: Eivør Pálsdóttir
Tú heldur, at summarið koma skal
við blómum í bakka og ból
men fyrst má eg syngja tær sólina fram
at skína um heygar og hól.
Eg andi lív í ein sóljukopp
hygg, hvussu hann brettir sær á
men fyrst má eg bræða tær kavan burt
so fram vinna dái og strá.
Eg sigi við ánna og kelduvað
at nú verður summarið skjótt
í lofti skal hoyrast kátt fuglakvað
av snípu og stara og lógv.
Og hagin skal klæðast í summarskrúð
har tjøldrini reiða sær ból
um dimmið skal sólin sær søkja búð
og lita tær havið sum glóð.
Eg gevi tær sóljur og smærubrá
tann gávan man falla tær væl
og børnini fáa ein berjadag
við ljósi og kátasta lag.
Eg finni fram frægastu loynimið
og tey skulu børnini fá
tá vár okkum gistir eitt annað ár
eg veit, at tú gleðast man tá.


text:
3. deildarliðið hjá NSÍ vann í týskvøldið 2-1 á HB í Havn. Hetta var fyrra kvartfinalan.
Talan var um eitt sterkt HB lið, sum stillaði upp ímóti NSÍ í kvøld. Fleiri unglingaleikarar mannaðu liðið, og enntá onkur leikari, sum hevur leikt dystir fyri Vodafone liðið hjá HB í ár, var við ímóti NSÍ.
NSÍ leikti ein sera góðan fyrra hálvleik, og eftir áleið 15 minuttir legði Høgni Kastalag NSÍ á odda 1-0 við einum frálíkum málið. HB royndi at leggja trýst á NSÍ, men kláraði ongantíð at skapa nakran verðuliga málmøguleika. Í staðin hendi tað, at NSÍ legði seg á odda 2-0 við einum máli frá Sonna L. Petersen. NSÍ var so at siga spælstýrandi allan fyrra hálvleik, og við eitt sindur av hepni skuldi NSÌ nokk fingið okkurt málið aftrat. Hálvleikstøðan var 2-0 til NSÍ.
Í seinna hálvleiki legði HB eitt trýst á NSÍ, og tá spældir vóru 5 minuttir av seinna hálvleiki skoraði HB til 2-1. Síðandi royndi HB at trýsta, men NSÍ megnaði at standa ímóti trýstinum, og kláraðu at kempa seg til ein søtan sigur á HB.
So nú er lagt upp til ein sera spennandi dyst við Løkin leygardagin, tá HB kemur á vitjan.
Teir, sum mannaðu liðið hjá NSÍ í dag, vóru:
Karstin Joensen, John Andersen, Viggo Johannesen, Dagfinn Olsen, Jákup Martin Jacobsen, Eddie Mikkelsen, Dánial Hansen, Eyðstein Skipanes, Helgi L. Petersen, Høgni Kastalag, Sonni L. Petersen, Kenneth Johannesen og Beinir Højgaard.
Frásøgn: Dánial Hansen


text:
Liv Lívið, Fá Alt Við er nýggja slagorðið hjá Bláá Krossi. Beint við tjaldingarøkið á G! stendur nýggi vognurin hjá felagsskapinum, har festivalgestir kunnu fara og fáa sær hita og ein kopp av kaffi um hugurin er til tað.
- Endamálið er at hava eitt stað, sum man vísir á, at fólk kunnu koma til. Fyrr hava vit gingið runt í vestum, men tað at hava eitt stað, har fólk kunnu koma til, riggar betur haldi eg, sigur Jóhan Eliasen fyri Bláa Kross.
- Um onkur kemur illa fyri av ov nógvum rúsdrekka kunnu tey nú koma inn til okkara og fáa hitan og koma fyri seg aftur.
Hugnaligi vognurin er innrættaður við endurnýstlu innbúgvi frá Bláa Kross handlinum í Runavík, ið eisini hevur latið klæðir, sum nógvir festivalgestir gjørdu sær dælt av í regninum í gjár.
Ætlanin er, at vognurin skal gerast ein fastur partur av føroysku festivalunum.
- Sum Blá Krossari skal tað ikki handla um, at tað er galið at drekka, men heldur at verða ein góð fyrimynd í býarlívinum. Fólk virka glað fyri vognin og á tann hátt fáa vit skapt eina jaliga mynd av Bláa Krossi.


text:
Røða í sambandi við Altjóða Brekdagin 3. desember 2017
Góðan dagin øll somul og hjartans tøkk fyri høvið at vera saman við tykkum øllum hendan hátíðardag, har vit fagna ymiskleikan, eins og vit skulu læra okkum at blíva enn betri at menna og seta orð á lívsgóðskuna. At leggja lív til árini, sum WHO orðar tað. Tí tað er eitt heimsmál at arbeiða við.
“Tú skuldi langt síðani verið sendur niður!”
Óspilta spælið hjá óvitunum er ikki longur sakleyst. Nú bleiv tað óreint. Jóannes sat ræðslusligin uppi á neystatakinum. Hini børnini peikaðu, róptu og flentu, tá orðini fullu: “Tú skuldi langt síðani verið sendur niður!”
Jóannes var ikki sum hini. Hann hevði tað, ið vit í dag rópa Downs syndrom. Børnini høvdu lyft hann upp á tekjuna og hildu hann fyri spott. Orsøkin var, at hann var ikki sum tey. Orðini áttu tey ikki sjálvi. Orðini áttu foreldrini hjá hesum óvitum.
Í 1970 var tað framvegis so, at føroyska samfelagið ikki rúmaði okkara børnum, sum høvdu menningartarn. Søgan um Jóannes er als einki eindømi, men bert ein frásøgn av mongum frá einum døkkum tíðarskeiði í søguni hjá føroyska samfelagnum.
Søgan hevur júst staðið í danska blaðnum LEV, skrivað av Ennu Garðshorn. Eg taki søguna við í virðing fyri Jóanisi og øllum við somu lagnu. Vit eisini kenna henda part av okkara søgu.
Í mínum hugaheimi er hetta ein myrkur blettur av okkara søgu. Doris Hansen lýsir eisini í sínum vælaverki, “Søgan um hini”, hvussu almennu Føroyar arbeiddi tey árini og júst heitið á bókini, “Søgan um hini”, sigur nakað um okkara hugburð- hini. Tí í veruleikanum er hetta søgan um okkum.
Evnið á hesari stevnu í dag, nú vit hátíðarhalda Altjóða brekdagin í Løkshøll, er inklusjón og lívsgóðska. At vit heilt fram til 1973 sendu børn av landinum, tí samfelagið í berari ómegd ikki hevði tilboðini klár í Føroyum, var tað øvugta av inklusjón. At vera sendur burtur frá øllum, ið var kent, burtur frá familju og úr heimliga umhvørvinum, var ikki inklusjón.
Men hetta var fyri manga familju tann einasti møguleikin. Vit upplivdu tað eisini í nærumhvørvinum. Nakrir av okkara spælikammeratum fluttu úr økinum. Ikki av landinum, men úr bygdini.
Men bøtti tað um lívsgóðskuna, kunnu vit spyrja ? Hvør fekk tað betri ? Longu sum trý ára gamalur fekk Jóannes boðini at fara til Danmarkar á stovn. Har vildi hann fáa eitt betri lív, varð sagt. Men foreldrini mutaðu ímóti. Tey hildu, at tað var alt ov tíðliga. Hann hoyrdi til her heima. Og í fleiri ár hevði Jóannes eitt gott lív heima hjá familjuni í lítlu bygdini. Men alt broyttist, og so við og við tók happingin yvir, og Jóannes varð útihýstur. Endin varð, at foreldrini tóku av einasta tilboðnum um hjálp, sum tá var, nevniliga at senda Jóannes av landinum á stovn.
Komandi vár hátíðarhalda vit, at tað er 45 ár síðani vit byrjaðu at taka okkara børn heimaftur til Føroyar, og Jóannes var ein teirra, sum tá slapp heim. Deild 5, sum tað kallaðist, lat upp fyri børnum og ungum undir 18 ár. Seinni lat eisini Eiragarður upp. Tá byrjaði føroyska psykiatriin eisini at taka skap. Føroyingar vóru vorðnir rúmligari. Tey gloymdu vóru ikki longur eins gloymd.
Í 75 ár megnaðu hvørki føroyskir ella danskir myndugleikar at skipa neyðugu tilboðini í Føroyum. Tað gjørdi nakað við okkara samfelag, at tey, ið ikki vóru sum vit, ikki sóust í samfelagnum. Ude af øje- ude af sind! Tað gjørdi okkum meira snævurskygd, minni tolsom, og eftir mínum tykki nógv, nógv fátækari sum menniskju. Tá ið eg tók við starvinum, høvdu vit enn fólk, sum høvdu búð í áratíggju á psykiatriska deplinum. Hesi menniskju hava nú tíbetur fingið varandi bústað uttanfyri sjúkrahúsverkið.
Men eg kann ikki lata vera við at spyrja meg sjálva, hví skuldi tað ganga so nógv ár at koma hartil. Hans Andreas Djurhuus lýsir væl i í yrkingini “Tey standa og vagga og tráa”, hvussu øksini á markini ilskast inn á eitt teirra, sum er øðrvísi. “Men dáin stendur í iva, tí hann hevur ymiskan lit; eg havi væl loyvi at liva her líka so væl sum tit”.
Hetta er júst kjarnin í málinum, og tað sum skal vera okkara vegvísari gjøgnum alt, vit takast við. Í øllum, sum vit arbeiða við, eiga vit at hugsa javnbjóðis møguleikar fyri øll, líka mikið, hvat annars skilur okkum. Tað, at vit øll eru menniskju, savnar okkum og tað, at vit hvør sær hava ómissandi virði, bara við at vera til. Tað snýr seg um menniskjaáskoðan og etik. Og tað snýr seg um næstakærleika og ikki minst um ein inkluderandi hugburð.
Eg skal viðganga, at eg altíð havi havt tað eitt sindur ambivalent við orðinum inklusjón. Bara tað, at vit skulu hava eitt orð fyri hesum og skulu arbeiða við tí, merkir tað í grundini ikki bara, at hetta hava vit ikki - Og tá ið vit tosa um skúla fyri øll, at inklusjón er málið, kann tað so hanga saman við, at man treyðugt vil gera serlig skúlatilboð, og orðið tí kann fjala útyvir tað, sum man kundi sagt var sparingar.
Eg veit ikki - Hinvegin so haldi eg viðhvørt, at vit eru mest inkluderandi samfelag í heiminum. Kann siga tykkum, at eg fyrst í 90-unum var hálvt ár á Sct. Hans og arbeiddi í sambandi við lesnaðin. Tá minnist eg, at eg hugsaði, at hví í allari víðu verð eru øll hesi fólkini innløgd her. Eg kenni hópin av fólki, sum eru júst sum hesi, og tey liva millum okkum í Vági uttan nakað roks. Soleiðis eru vit so ymisk.
Og í Føroyum hava vit ikki tikið til okkum ymiskar kanningar, sum longu í móðurlívið kunnu avgera, hvør fær rætt til lívið. Mentanin er, at man tekur øll til sín. Á hinari síðuni síggja vit ein øktan tørv at seta diagnosur á fólk. Hetta er sjálvsagt í nøkrum føri neyðugt, men vit skulu vera á varðhaldi, so diagnosan ikki skuggar fyri menniskjanum.
Eitt fitt dømi var eitt kvøldi eg sá eina útlendska sending við tveimum tannáringa gentum. Verturin var áhugaður í teirra gerandisdegi og lívið. So spurdi hann tær um, hvussu hann skuldi kalla tær. Tær høvdu báðar Down syndrom. Hann spurdi, skal eg siga down syndrom ella bara kalla tykkum fyri mongolar, hvat vilja tit helst. Nei, nei var onnur kvik at svara, tú skalt bara brúka navnið á okkum.
Hetta er lívsvísdómur á hægsta støði. Tá ið vit tosað um inklusjón, er umráðandi at hugsa í breiðastu merking. Líka frá vøggustovu, til arbeiðsmarknað til frítíðarlív, til innrætting av samfelagnum, til ymisku livskorini vit hava, til íbúðarbygging o.s.fr.
Felags fyri øll menniskju er at vit hava tørv á at kenna okkum viðurkend og til nyttu í samfelagnum. Og at vit eru opin fyri at øll hava vit nakað at geva av.
Eitt ítøkiligt dømi um inklusjón, sum eg arbeiði við beint nú, er nýbyggingin av Landssjúkarhúsinum. Har verður psykiatriin inkluderað í restina av byggjarínum. Slutt við at leggja tað uttanfyri tað heila og at leggja tað til viks. Tað verður framyvir partur av samlaða heilsuverkinum. Eitt sjúkrahús fyri øll.
Tað sama síggja vit í nýggja bústaðarpolitikkinum, har ynski um at vera integreraður partur í vanligar íbúðarbygging er stórt og er sett á skrá.
Tað ringasta, sum kann henda í einum samfelag er, at samhoyringsmegin verður burtur. At felagsskapskenslan viknar, og vit byrja at tosa um okkum sum vit og tit. Tað er onki vit og tit, tað finst bara eitt vit. Tí skulu vit eisini vera varin í øðrum samanhangi at tosa spjaðandi, tí tað smittar og skapar gjáir millum fólk, sum ikki mennir okkum, og sum ikki skapa vón um trygga framtíð.
Kanadiski yrkjarin Leonard Cohen tekur soleiðis til í yrkingini, Anthem: “There is a crack in everything, that’s how the lights get in”. Hetta er ein vøkur og sigandi ímynd av vakurleikanum í tí ófullkomna. At tað er í ymiskleikanum, at vit læra mest um onnur og um okkum sjálvi. Um, at vit ikki bara skulu hugsavna okkum um okkum sjálvi og okkara egnu hugmynd av, hvat er rætt og hvat er skeivt, men heldur fevna tað sum er øðrvísi og ókent. Bert soleiðis menna vit okkum.
Eingin okkara er fullkomin – langt frá tí. Øll eiga sínar rivur. Tað er ígjøgnum tær, at ljósið kemur inn, og við ljósinum kemur vónin. Og ljósið vinnur altíð á myrkrinum.
Fyri at skapa vón, kunnu vit øll leggja okkum eftir at síggja tað heila menniskja. Ikki bert brekið, ikki bert hvat vit ikki kunnu, ikki bert avmarkaðan part av livinum, men heildina. Síggja styrkirnar, møguleikarnar, gleðirnar, dygdirnar, lívsgóðskuna, ressourcirnar, og at vit fáa tær góðu søgurnar sagdar.
Ja, stutt sagt, eins og í søguni um “Tann lítla prinsin” skulu vit læra okkum at síggja við hjartanum. Lítli prinsurin segði tað greitt. Tað týdmingarmesta er ósjónligt fyri eygað, tað er bara vit hjartanum, vit síggja til fulnar. Fara vit at megna tað, verða vit meira inkluderandi, og tá fáa vit bøtt enn meira um lívsgóðskuna.
Takk!
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Grein í Atlantic Review 4/2013
Myndir: Spískamarið og SMS
Gutti Winther, 34, er Føroya fyrsti stjørnukokkur. Í sjónvarps-sendingunum “Spískamarið” hevur hann saman við Pæturi Marjunarson Dahl, 32, ferðast oyggj úr oyggj at varpa ljós á staðbundna føroyska rávøru. Meðan prátað verður, gera teir ein rætt, sum teir eta saman við bygdafólkunum. Nú skulu sendingarnar seljast til onnur lond.
Við “Spískamarinum” er fyri fyrstu ferð eydnast at savna tjóðina kring tann ediliga mat, sum vit oftast hava sent til onnur at eta. Bestu dømi um hetta er hin hvítasti saltfiskur og tær kryddurtir, sum teir báðir finna á heimrustini. Neyvan nakar hevur fyrr enn nú varnast sanna innihaldið í hesum nýfunna spískamarinum, sum Gutti, Pætur og bygdafólkini gera.
Konseptið er einfalt og riggar væl í sjónvarpi. Umframt at vera matsending, sum vísir á tilfeingi og krydd úr reinu føroysku náttúruni, fáa vit eisini innlit í eina endurfunna matmentan við søguligum vinnulívsklangi, eins og livandi bygdarlívið í ymsu oyggjunum millum fornsøgu og modernitet.
Gutti og Pætur hava fingið bestu ummæli og ætla sær nú út í heim at selja føroysku sjónvarpssendingarnar, sum verða týddar til enskt og onnur norðurlendsk mál.
Í hvørja stovu
Eins og í øðrum londum, hava vit í Føroyum lýst mat og matgerð í miðlunum, fyrst í turrisligum pliktbókum, men seinni eisini í litføgrum tíðarritum, í kauserandi útvarpi og í nýggjum, vælskipaðum sjónvarpssendingum sum “Spískamarinum”, har verturin er klæddur í úrvald pløgg, til dømis frá Jóhonnu av Steinum.
“Spískamarið” er sett á heimliga grund, skapar forvitni og savnar fólksligar tættir úr túninum at skapa eitt nýtt filmiskt frásøgukynstur kring grýtuna, sum soyrar á eldstaðnum, so vit næstan hoyra hjartaslátturin í tjóðini. Við “Spískamarinum” er forfjónaða føroyska matgerðin komin heim í hvørja stovu.
Uppskriftin
- Tá vit báðir lósu og búðu í Keypmannahavn, plagdu vit av og á at spæla okkum við tankan um eina føroyska matsending, siga Gutti og Pætur, sum hugdu nógv eftir norðurlendskum og bretskum matsendingum.
- Tá nýggja norðurlendska rákið, Ny Nordisk Mad, tók dik á seg, var tað eyðsæð fyri okkum báðar, at vit máttu royna eina tílíka matsending í Føroyum, sum eru ráar, nátúrligar og óspiltar. Her er ein rúgva av rávørum, ið heimurin mungar eftir. Føroyar eru eisini eitt samfelag, har tann einstaki føroyingurin enn hevur samband við køk og matmentan, so konseptið gav seg sjálvt, siga teir báðir.
- Vit vildu fría modernaðu matgerðina frá uppstillaða sjónvarpskøkinum og bera hana út aftur í náttúruna, har rávørurnar eru, og aftur til savningarstaðin í bygdini, har vitanin og handalag enn eru at finna. At lata tað siðvanda møta tí modernaða í einum føroyskum hami, har basilikum og olivinolja verða skift út við bótarurt og feita føroyska mjólk, siga Pætur og Gutti leikandi og eldhugaðir.
Átjan oyggjar geva átjan sendingar. Oyggjarnar eru ymiskar eins og sendingarnar. Úti í føroysku náttúruni fáa vit innlit í veiðu, hagreiðing og siðsøgu, og miðdepilin er sjálv matgerðin, sum verturin fróur og spentur kastar seg út í. Meðan søgan gongur fáa vit livandi innlit í línufiskiskapi, haruveiðu og ræning av havhestaeggum.
Kókibøkur og Zakarias
Fyrsta føroyska kókibókin, “Matreglur fyri hvørt hús”, kom í 1907, og seinni komu bøkur, ið vendu sær til skipskokkin, “Matgerð umborð” (1939) eftir J.P. Poulsen, nevndur Palle Bager. Óluvu Skaale og Marius Johannesen stóðu fyri Føroya fremstu kókibók, “Matur og matgerð” (1974), sum síðani er prentað í seks uppløgum. Hon varð støðið, tá fyrstu føroysku sjónvarpssendingar um mat vórðu gjørdar í einum køki í Havn í 1987-1991.
- Tað er lítið samband millum “Mat og matgerð” og “Spískamarið”, men Óluva Skaale og Jógvan Asbjørn Skaale eru pionerar innan føroyskar matsendingar, og vit geva eisini eina lítla heilsan til tey í Borðoyarsendingini, har vit “lána” inngangin hjá teimum til eina senu í bakarínum hjá Jórun í Klaksvík. Hóast “Spískamarið” er fulllkomuliga øðrvísi í form og innihaldi enn “Matur og matgerð”, so hava vit roynt at endurskapt sjarmuna og kensluna frá køkinum hjá Óluvu. Um vit skulu nevna nakran íblástur, so er tað heldur tær mongu sendingar um Føroyar, ið Zakariasi Hammer hevur lagt til rættis. Hann var veruligani ein undangongumaður á økinum, hóast hansara sendingar ikki vóru matsendingar sum so. Annars er “Spískamarið” sítt egna, tí tað eru so fáar sendingar, ið blanda matgerð, siðvenju, nátturu og upplivingar saman í eina sending, siga Pætur og Gutti við klippiborðið.
Tá Norðurlandahúsið i 2001 skipaði fyri eini útnorðurframsýning um veiðimentan, “Hunters of the North”, varð sagt, at alt stríð á sjógvi og landi at veiða kóp, hval, fisk, fugl og haru varð gjørt við eittans endamáli: at fáa mat á borðið. Sama var galdandi við bóndans seyði. Eingin ivaðist í, hvat sást, tá hann svævaði og fór at tumma. Ja, børnini sluppu at røra í heita blóðinum, so sveiti ikki kom í, tí tað skuldi brúkast til blóðpylsu, sum mamma gjørdi.
Bara tað besta á borðið
Í 2004 samdust tólv norðurlendskir kokkar um tíggju boð til frama fyri matgerð á okkara leiðum. Meistarakokkurin, Leif Sørensen, umboðaði Føroyar. Í stevnuskránni binda kokkarnir seg til at virka fyri at brúka rávørur, sum eru serliga góðar í okkara veðurlagi, landslagi og havøki, og ikki at smæðast fyri at knýta tað besta úr okkara egna norðurlendska spískamari saman við fremmandum royndum og smakkupplivilsum.
Ivaleyst er tað eitt úrslit av øllum hesum nýbrotum í føroyskari matmentan, at vit fáa virðisløntu bókina “Koks” (2012) um samnevndu matstovuna á Hotel Føroyum, sum bráddliga er millum fimm tær bestu matstovurnar í danska ríkinum. Eisini hava altjóða gourmetjournalistar og kokkar nýliga varnast ræsta smakkin úr Føroyum, sum tey úti í heimi rópa fermenteraðan.
Gourmetferðavinna
Spurdir, um vit kunnu vænta eina gourmetferðavinnu í Føroyum, siga Gutti og Pætur, at tað er altíð torført at meta, um ein vinna fer at blóma og kanska bera seg.
- Men í hesum føri kunnu vit við vissu siga, at innihaldið í eini hugsaðari gourmetferðavinnu finst í Føroyum. Vit eiga eitt ríkt og dygdargott spískamar, bara vit duga at umsita og gagnnýta tað á rættan hátt.
- Tá vit fóru undir fyrstu røð av “Spískamarinum”, tordu vit ikki at fylla ov nógvar rávørur inn í hvønn partin, tí vit vóru bangnir fyri at so vóru ongar eftir til næstu røðirnar. Men tann ræðsla bleiv gjørd til skammar. Jú fleiri støð, vit vitjaðu, jú størri bleiv føroyska “spískamarið”. Vitjaðu vit nóg leingi í eini bygd, so komu alskyns matligheitir undan kavi, sum tey lokalu tókust við, siga Gutti og Pætur væl nøgdir.
Teir halda, at avbjóðingin hjá føroysku gourmetferðavinnuni, og føroysku matmentanini sum heild, er at menna siðvandu matmentanina, so hon ikki hvørvur, men samstundis eisini duga at endurnýggja og nýhugsa rávørurnar til ein altjóða marknað. Og so eiga vit ikki at gloyma eitt hitt týdningarmesta, sum er vitanardeiling og samstarv, siga teir báðir, sjóvarpsframleiðarin og sjónvarpskokkurin, og gerast hugsunarsamir.
- Vit eru so fá her á klettunum og altjóða marknaðurin er so stórur. Um vit samstarva og taka felags tak, so er vinningurin fyri okkum øll so nógv størri. Og so hava vit alla tíðina sæð fyri okkum, at “Spískamarið” kundi gerast eitt útvent andlit fyri føroyska matmentan og savningardepil fyri matvøruvinnu og matentusiastar í Føroyum.


text:
Enska heiti: Bachelor of Social Science in Politics and Administration
Lestrartíð: 3 ár
Umsóknarfreist: Kvota 2 - 15. apríl. Kvota 1 - 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Á hesi útbúgvingini lærir tú um samfelagsvísindalig ástøði og háttaløg, tvørvísindi og verkætlanararbeiði, føroyskan og altjóða politikk, um stýrisskipanir, demokrati og vald, og um hvussu almennur politikkur verður umsitin og reguleraður.
Politikkur og umsiting er fyri tey, sum hava áhuga í, hvussu politikkur verður skaptur, reguleraður og broyttur.
Útbúgvingin er tvørvísindalig, ið merkir, at tað verður tikið støði í praktiskum søgu- og samfelagsligum viðurskiftum við stórum denti á spurdómsstýrda læring. Tú kemur at ganga til nógvar fyrilestrar, men tú lærir harafturat sjálvstøðugt arbeiðslag, samstarv og kritiska støðutakan, ikki minst gjøgnum verkætlanararbeiði.
Tey bæði fyrstu árini eru støðisár, har lærugreinarnar í ávísan mun eru tær somu sum í søgu og sosialvísindum og samfelagsplanlegging.
Til tess at verða upptikin at lesa bachelor í politikki og umsiting krevst gymnasialt miðnámsprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Politikkur og umsiting er lestur fyri tey, sum hava hug at starvast innan politikk, almenna umsiting ella á privatum fyritøkum.
Útbúgvingin er harumframt grundarlag fyri framhaldandi lestur á masterstigi.
Fróðskaparsetur Føroya - www.setur.fo.
Tú kanst venda tær til lestrarvegleiðingina ssd-studvegl@setur.fo ella til Jens Christian Svabo Justinussen, útbúgvingarleiðara, jensj@setur.fo.


text:
Bygningurin hjá Frelsunarherinum í Tórshavn verður umbygdur
Seinasta møtið á hesum sinni í Tórsgøtu 19, verður sunnudagin 7. okt. kl. 18. Talan verður um eitt serstakt møtið, har m.a. verður kunnað um byggiarbeiðið og tekningar vístar fram. Øll eru vælkomin.
Talan er um eina størri umbygging, sum væntandi verður liðug í juli 2013. Alt innan úr húsinum verður tikið niður og bygningurin verður síðan samanbundin við húsini í N.Winthersgøtu 4 (gamla Herbergið).
Meginparturin av virkseminum flytur 100 metrar longri oman í Tórsgøtu, oman í Perluna og í Posthúskjallaran. Skráin fyri oktober mánað verður munandi skerd. Frá fyrst í november vil virksemið í samkomuni halda fram næstan óbroytt. Neyðugt er tó at fylgja við í lýsingum, á heimasíðuni og á Facebook.


text:
Øll støð, og allir innleggingarlutir við vatninnlegging við avtapping, skulu hava hóskandi frárenningarmøguleika.
Vísast kann til “Rørcenter-anvisning 001,
Ressourcebesparende afløbsinstallationer i boliger”.
Regnvatnsleiðingar skulu gerast soleiðis, at niðurseyring ella vatnsamling ikki er til skaða fyri bygningar ella bygningspartar, og ikki er til bága fyri t.d. ferðsluna.
Frárenningarinnleggingar skulu dimensjónerast og gerast soleiðis, at frárenningarvatn verður leitt burtur á nøktandi hátt við atliti at íbindingarviðurskiftunum og kringumstøðunum, umframt ætlaðu nýtsluni av leiðingini, grundøkinum og bygninginum.
Spillivatn skal veitast burtur í mun til spillivatnsmongdina, sum rennur til, so tað, við vanligari nýtslu av innleggingini, slepst undan vatnfloymi.
Frárenningarinnleggingar skulu dimensjónerast og gerast soleiðis, at nøktandi trygd er ímóti:
Frárenning eigur at vera frá skorsteinum og roykútlufting frá lágorkuketlum, smáum orkuhitaútbúnaði og frá køliflatum í hitapumpum og køliútbúnaði.
Tað eigur at verða tryggjað, at vætan frá skorsteinum er nevtraliserað, áðrenn hon verður veitt í frárenningina.
Vísast kann til “Rørcenter-anvisning 011 Vacuumsystemer i bygninger Vejledning i projektering, udførelse og drift”.
Frárenningarinnleggingar skulu haldast á egnum grundøki.


text:
Mánadag, 21 juli, 1997
Hetta var ein mánadag í 1882.
“Handa myndin er ógvuliga støvugt.”
Jesse James loysti revolvarabeltið og støvaði av The Death of Stonewall Jackson. Bob Ford skeyt og drap hann.
Lívið vestanfyri. Denn plága. Kortini var revolvarabardagin ein andalig venjing – á hædd við svørsbardaga, fikting [og] tarvafikting. Revolvaramaðurin váðar lívið sítt. Tá ið hann hevur vunnið, kemur ein søt, rein kensla á hann, sum at verða føddur, er mær sagt – havi ikki verið har sjálvur.
Nú er onki eftir.
Kanska ein endiliga fer at halda uppat við at hyggja at tjaldinum, og kanna hvør – hvat – er handan tjaldið.
Tað verða dagar.
Soleiðis skrivaði William S. Burroughs í dagbók sína stutta tíð, áðrenn hann andaðist hin 2. august í 1997. Seinastu orðini skrivaði William S. Burroughs í dagbók sína hin 30. juli í 1997:
Kærleiki? Hvat er tað?
Mest natúrligi heilivágur fyri pínu, ið til er.
KÆRLEIKI.


text:
Gunnvá Zachariasen (f. 1973) byrjaði at spæla sjónleik í Sjónleikarhúsinum fyrst í 1990’unum. Hon var við í fleiri Ólavsøkukabarettum og Leikhúsjólum, umframt leikum hjá Havnar Sjónleikarafelag og var onkutíð gestaleikari í leikbólkinum Grímu.
Gunnvá fór á sjónleikaraháskúla í norðurlendska fólkaháskúlanum í Kungalv, Svøríki.
Har fekk Gunnvá av álvara alsk til sjónleik og byrjaði at lesa dramaturgi á Århus Universitet. Men Gunnvá vildi heldur standa á palli heldur enn lesa um pallist. Hon søkti og kom inn á Statens Teaterskole í Keypmannahavn, hagani hon var útbúgvin sjónleikari í 2000.
Síðani hevur Gunnvá starvast á ymsum leikhúsum í Danmark (Theatre La Balance, Aveny-T, VidenskabsTeatret, Teater Masken, Blumenbach Instituttet o.ø.), hon var partur av sjónleikarakollektivinum International Theatre Collective, sum hon ferðaðist saman við í USA og Kanada í 2004-05.
Eisini hevur Gunnvá javnan verið á palli við Leikhús Grímu og á Tjóðpalli Føroya, eitt nú við leikum so sum Ginu Søgur, Í óðamansgarði, Limbo, Nordost, Snati, Reinsan, Breaking The Waves og fleiri øðrum, umframt at hon hevur lagt rødd til mangar teknifilmar og søgur í útvarpi og sjónvarpi.
Hon var við at stovna leikbólkin Tvazz í 2006 og hevur framleitt og spælt í leikum so sum Køksdrotningarnar, Fundamentalisturin, 4.48 Psykosa, Tey óndu, Stovugenturnar.
Gunnvá undirvísir eisini nógv í sjónleiki, kropp, rødd, samskifti og framburði og fyriskipar tiltøk, leikir og festivalar innan leiklist.
Hon tekur í løtuni eina diplom útbúgving í list og mentanarmiðlan fyri børn og ung á Den Danske Scenekunstskole/University College Sjælland.
Samband:
- Tlf. +45 2970 1495
- Tlf. +298 58 58 28
- gunnvaz@gmail.com


text:
Landssjúkrahúsið hevur eina dialysueind. Dialysan heldur til í medisinska ambulatorium á G3.
Vit bjóða vanligar Hæmodialysu viðgerðir og Hæmodiafiltratión.
Starvsfólkini eru sjúkrarøktarfrøðingar, leidd av Torkil á Steig, yvirlækna/nýralækna.
Dialysan hevur í ávísan avmarkaðan mun møguleika at veita tænastu til útlendingar.
Gjaldið pr. døgn er 1946,00kr.
Persónar búsitandi í Danmark kunnu fáa hesa tænastu ókeypis sbrt. nærri treytum.
Fyrispurningar kunnu setast á ls@ls.fo - Att.: Dialysan - Torkil á Steig.
Ella umvegis tel. +298 30 45 00 - lok. 6230 ella 6231 ella fax 304605.


text:
Á Mentanarnáttini 2. juni hevur Landssjúrkahúsið aftur í ár rundvísing á stovninum, har borgarar vanliga ikki hava atgongd.
Tvær rundvísingar verða ávikavist kl 18.30 og aftur kl. 19.00.
Byrjað verður á Eirargarði og gingi verður gjøgnum tunnilin undir J. C. Svabosgøtu oman í grøna bygningin. Sí skránna niðanfyri.
Sum nakað nýtt hevur LS valt eisini at hava eitt tiltak fyri smærri børnum, og verður tí bamsuskaðastova opin millum kl. 18.00-20.00. Endamálið er, at børnini fáa høvi at vitja á LS við teirra sjúku ella skaddu bamsum, og uppliva starvsfólk í hvítum kitlum sum nýta løgin kanningartól, - uttan at tey sjálvi eru í fokus.
Skráin
Tiltak til børnini:
Kl. 18.00- 20.00 Bamsuskaðastova á Landssjúkrahúsinum
Er bamsan hjá tær komin til skaða? Ella er hon blivin ússalig?
Á Bamsuskaðastovuni á Landssjúkrahúsinum standa vit klár við bæði lækna og sjúkrarøktarfrøðingi at kanna og viðgera tína sjúku bamsu.
Tú fært greitt frá hvussu tín bamsa verður kannað, og sleppur at hjálpa heilsustarvsfólki við heftiplástur ella forbinding.
Bamsan hjá tær fær eisini høvi at vitja aðrar ússaligar bamsur í sjúkrabilinum, sum stendur uttanfyri LS.
Bamsuskaðastovan er staðsett til høgru beint innanfyri høvuðsinngongdina hjá Landssjúkrahúsinum. Hygg eftir bamsuskeltinum.
Rundvísing á Landssjúkrahúsinum:
Túrur 1 - kl. 18.30 Byrja verður við reyðu bygningarnar á Eirargarði 16.
kl. 18.30 Bygningar, psykiatri og tunnil á Eirargarði
Styttri frágreiðing um psykiatri og Eirargarð
kl. 18.45 Ganga gjøgnum tunnilin undir J.C Svabosgøtu oman í grøna bygningin (uml 1. km)
Steðga verður við krígshospitalið
kl. 19.00 Sektiónsstovan
Framvísing og styttri frágreiðing um arbeiðið í sektiónsstovuni
kl. 19.10 Upp á takið á grøna bygninginum umvegis trappurnar
164 trapputrin eru frá niðastu hædd til ovastu. Vilt tú upp at njóta frálíka útsýnið yvir býin?
Liðugt
LS bjóðar gómagott í forhøllini. Framsýningin av komandi H - bygninginum er opin.
Túrur 2 - kl. 19.00 Byrja verður við reyðu bygningarnar á Eirargarði 16.
Kl. 19.00 Bygningar og tunnil á Eirargarði
Styttri frágreiðing um psykiatri og Eirargarð
Kl. 19.15. Ganga ígjøgnum tunnilin undir J.C. Svabosgøtu oman í B- bygningin (uml. 1. km)
Steðga verður við krísghospitalið
kl. 19.30 Sektiónsstovan
Framvísing og styttri frágreiðing um arbeiðið í sektiónsstovuni
kl. 19.40 Út á takið á grøna bygninginum umvegis trappurnar
164 trapputrin eru frá niðastu hædd til ovastu. Vilt tú upp at njóta frálíka útsýnið yvir býin?
Liðugt – Forhøllin
LS bjóðar gómagott í forhøllini. Framsýningin av komandi H - bygninginum er opin.


text:
Fyrstu ferð eg tordi siga, at pávin er anti-christ, varð eg úti fyri sterkasta álopi av illum anda nakrantíð í mínum lívi; (gad vide hvorfor):
Allir pávarnir hava verðið á latíni kallaðir við hesum andskræmiliga Guðs-spottanarliga heiti: “VICARIUS FILII DEI”, sum merkir: “Vikarur sonar Guðs”, ella betri kent á donskum her um okkara leiðir sum: “Guds søns stedfortræder”. Slíkt sataniskt, Guðs-spottandi, devulskt tvætl!!! EINGIN einkultur persónur er vikarur Sonar Guðs á jørð!!!. Skilur tú ikki tað? Jesus segði: Allur máttur er givin mær í himni og á jørð (Matth. 28:18). Jesus Christus er tann, sum øllum ræður, sitandi við høgru hond Guðs Faðirs í himni, og hann hevur ikki givið nøkrum gullskrýddum, purpur og skarlakslittum anti-christi í Rom sitandi á sjey fjøllum sítt vald. Comprendez?
Pávarnir hava allir verið, eru, og verða altíð ANTI-CHRISTAR. Grikska orðið “anti” merkir “ímóti”, ella “ístaðinfyri”. Tann, sum sigur seg vera ístaðinfyri Son Guðs á jørð, hann hevur longu avdúkað hvør hann er: anti-christus!!. Harafturat hava flestallir bókstavar eitt talvirði á latíni, og tá ið tú plussar talvirðið á latínska heiti hesa djevuls í kjøti, fært tú seks hundrað og trísinstjúgu og seks. Comprendez?
V=5
I=1
C=100
A=0
R=0
I=1
V=5
S=0
F=0
I=1
L=50
I=1
I=1
D=500
E=0
I=1
——- +
666
.. Ja: av pávan-og-til við Pávans anti-christus 666, og øllum hansara bókum, sum kalla seg “bíblia”, men umboða anti-christ, og ikki Guðs Christ.
Hygg at hesum og klipp pávanskeggið av einaferð fyri allar, og allar hansara undirsáttar, católskar, eins væl og teir sum kalla seg eftir navni Luthers (signað veri hans minni), men hava einkiðsumhelst við tann saltaða reformatørin at gera yvirhøvur (uttan at teir krógva seg aftanfyri hann).


text:
Tá ið langt er millum snapsarnar, eru trý sløg av fólki til: tey, sum sita og tutla í krókunum, um at her dettur man ikki av, tey, sum rýma avstað, og tey, sum sita og bíða eftir næsta snapsinum. Vónandi eru tit tey seinnu; tey, sum sita og bíða eftir næsta snapsinum. Nú er skeinkjarin klárur aftur, og glasið fer víðari.
Leingi hevur verið bíðað eftir Vencli. Tað má sigast. Ongin umbering er fyri, hví hann er so seinur á veg. Bara ein steðgur, ein umhugsunartíð, ein ósjónligur millumleikur. Ongin harmaleikur. Bara ein steðgur.
Vit fara nú aftur at arbeiða regluliga við Vencli. Fimtan Venclar eru higartil gjørdir. Í hesum Venclum eru umleið 1600 blaðsíður við dygdargóðum skaldskapi, sum hava sín uppruna í móðurmálinum, og sum eru fluttir úr einum fremmandum máli og í okkara fagra móðurmál – 1600 síður við yrkingum, stuttsøgum, ritroyndum og fotomyndum. 15 snøggar permur eftir 15 ymisk listafólk, sum flestar eru prentaðar í samstarvi við ótrúligu fólkini á Steinprenti.
Um stutta tíð kemur Vencil 15. út. Síðani fara vit undir at gera ein Vencil um árið og ikki tveir, sum vanligt hevur verið. Tann fyrsti kemur út í oktober í ár, og tann næsti kemur í oktober í 2016.
Vit umbera fyri seinkanina, og vit vóna so inniliga, at tit fara at taka eins væl móti Vencli eftir sólarmyrkingina sum tit gjørdu undan sólarmyrkingini.
Vit vóna, at Vencil 15. kemur haldarum í hendi áðrenn altjóða bókadagin, sum er 23. apríl.
Við fagrastu venclakvøðu
Arnbjørn & Oddfríður